
I. O ABORDARE COMPARATIVĂ LA NIVEL EUROPEAN ŞI MONDIAL

1.  Aspecte referitoare la reglementarea la nivel european şi mondial

Cu toate că migraţia internaţională nu este în sine un fenomen nou, în ultimele decenii a revenit din nou în atenţia politicienilor, cercetătorilor şi opiniei publice, ea fiind în strânsă legatură cu preocuparea teoretică pentru un fenomen asociat mai extins: globalizarea. Globalizarea – care a adus cu sine dezvoltarea comunicaţiilor şi a transportului – a modificat contextul în care se desfăşoară migraţia internaţională, facilitând creşterea fluxului de persoane care părăsesc ţara de orgine.
 Politicile care au ca scop promovarea solidarităţii cu diaspora, preocuparea pentru şi responsabilitatea faţă de emigranţi au devenit un element din ce în ce mai vizibil al peisajului politic, nu numai în statele de origine ale migranţilor, ci şi în afacerile internaţionale.

Tratatele internaţionale în vigoare încredinţeaza statelor de cetăţenie sarcina de a asigura tuturor persoanelor aflate în jurisdicţia lor respectarea drepturilor fundamentale ale omului, inclusiv drepturile minoritare, şi atribuie comunităţii internaţionale în general rolul de supraveghere a obligatiilor statelor de cetăţenie. Statele înrudite, cu toate acestea, şi-au aratat interesul de a interveni în mod mai semnificativ şi direct, adica în paralel cu forurile prevăzute în cadrul cooperarii internaţionale din acest domeniu, în favoarea minorităţilor înrudite cu ele. 

Principalul mijloc de care statele înrudite dispun în aceasta privinţă este negocierea tratatelor multilaterale sau bilaterale, având ca obiectiv protectia minorităţii înrudite, cu statele de cetăţenie aflate în cauză. În contextul întelegerilor bilaterale, statele înrudite încearcă să asigure o protecţie de nivel ridicat minorităţilor lor, în timp ce statele de cetăţenie urmăresc realizarea unui tratament egal şi integrarea minorităţilor care trăiesc între graniţele lor, aparându-şi prin aceasta integritatea teritorială.

Aceste tratate şi convenţii conţin de obicei obligaţii reciproce de a respecta normele şi principiile internaţionale privind minorităţile naţionale. Ele includ prevederi legislative flexibile cum ar fi Recomandarea nr. 1201 a Adunarii Parlamentare a Consiliului Europei (din 1993) şi Documentul CSCE de la Copenhaga (1990), acordându-le prin aceasta un efect obligatoriu în relaţiile lor reciproce. Ele prevăd anumite drepturi esenţiale, de bază, cum ar fi dreptul la identitate; drepturi lingvistice; drepturi culturale; drepturi educationale; drepturi referitoare la utilizarea mass-media; libertatea expresiei si asocierii; libertatea religiei; dreptul de a participa la procesele de luare a deciziilor. Câteodata, în cazuri mai rare, sunt incluse şi alte drepturi, cum ar fi dreptul la contacte transfrontaliere şi prezervarea patrimoniului arhitectural. Unele tratate acorda drepturi colective sau anumite forme ale autonomiei. Pe lânga acestea, altele pun accentul pe îndatoririle persoanelor aparţinând minorităţilor faţă de statele lor de cetăţenie. Toate aceste tratate sunt, mai mult sau mai puţin, tratate cadru: ele necesită să fie puse în aplicare prin acte legislative specifice sau prin acorduri interguvernamentale în domenii specifice.

În general guvernele sunt implicate în politicile pentru sprijinirea diaspora, susţinând financiar acest sprijin, atât prin acordarea de granturi sau finanţări de programe ce privesc diaspora, dar pe lângă finanţarea directă, cât şi prin introducerea de stimulente financiare precum scutirile de taxe, ce au menirea să ajusteze politicile fiscale şi să încurajeze contribuţiile diasporei
. 

Preocuparea pentru o mai bună reprezentare şi participare a diasporei la viaţa politică a fost o prioritate la nivel european. În anul 2015, Consiliul Europei a elaborat o Rezoluţie
 în care se recunoştea rolul deosebit al diasporei în viaţa politică a ţărilor în care se află dar şi a ţărilor lor de origine. În document se afirma că participarea democratică a diasporei este o condiţie fundamentală a integrării ei politice. Acordarea dublei naţionalităţi sau acordarea unui statut special al diasporei în ţara de origine reprezintă modalităţi de participare constructivă la elaborarea politicilor în ţara natală. Adunarea parlamentară a Consiliului Europei încuraja coordonarea între acţiunea guvernelor din ţările de origine cu politicile ţărilor gazdă pentru a aborda aceste probleme ale cetăţenilor cu dublă naţionalitate. Ambele state ar trebui să stimuleze asocierea diasporei la procesele decizionale, să colaboreze cu instituţiile şi să formuleze recomandări pentru iniţierea unor programe destinate a integra diaspora în ţările gazdă sau de origine, în cazul revenirii lor în țara de origine. Conform Recomandării Consiliului Europei, o preocupare deosebită va trebui să fie combaterea atitudinilor extremiste, rasiste în Europa, atât prin diaspora, cât şi prin media. Consiliul Europei chema statele să contribuie la îmbunătăţirea participării democratice a diasporei prin garantarea exercitării dreptului la vot, conform Convenţiei asupra participării străinilor la viaţa publică la nivel local, după maximum 5 ani de rezidenţă.
 Conform prevederilor de la punctul 9.2.5. se recomanda crearea unor ministere sau structuri interguvernamentale specifice pentru elaborarea unor politici legate de diaspora şi implicarea acestora în elaborarea unor programe de integrare, cu asigurarea bugetelor corespunzătoare. În paragraful 9.3.3. se încuraja recursul la noile tehnici de comunicare pentru facilitatrea comunicării cu şi între asociaţiile diaspora. Adunarea a propus crearea unei platforme parlamentare referitoare la politicile referitoare la diaspora. 


Consiliul Europei a abordat într-un document specific
 problema culturii disporei şi recent a analizat reţelele network educaţional-culturale ale comunităţilor din diaspora
 în care se dau exemple de colaborare între autorităţile locale din ţara gazdă şi organizaţii ale diaspora (ex Italia rolul consiliilor consultative create în mai multe comunităţi; cooperarea descentralizată cu organizaţii ale diaspora realizată în Germania, dar şi la nivel federal prin reprezentantul guvernamental responsabil de integrarea diaspora, aflate în Germania, care organizează conferinţe anuale la nivel naţional şi la nivelul guvernelor de land care elaborează periodic Declaraţii şi programe în legătură cu situaţiile şi problemele existente). 

La începutul anilor 1990, dispoziţiile privind obligaţiile statului faţă de comunităţile din diaspora au fost incluse într-o serie de constituţii, mai ales în ţările post-comuniste (Ungaria, România, Slovenia, Fosta Republică Iugoslavă a Macedoniei, Serbia, Croaţia, Ucraina, Polonia, Letonia, Estonia, Lituania şi Slovacia), precum şi în alte state europene precum Austria, Italia, Spania, Grecia, Cipru, Malta, Portugalia. În alte ţări acest gen de dispoziţii au fost incluse în alte acte legislative, cum ar fi legislaţia în materie de migraţie sau legată de politicile de dezvoltare durabilă.

De-a lungul ultimilor ani, un număr tot mai mare de ţări au înfiinţat organisme şi instituţii responsabile pentru implicarea diasporei. Unii au creat comisii interguvernamentale şi parlamentare pentru a coordona acţiunile  executive  cu cele legislative. Alţii au creat un cadru legislativ şi de reglementare pentru a facilita angajamentul asumat de diaspora.

2. Aspecte instituţionale ale acordării sprijinului pentru cetăţenii din diaspora 

În ultimele două decenii, multe state ale lumii au luat măsuri legislative pentru înfiinţarea unor instituţii speciale pentru a facilita legătura cu cetăţenii proprii aflaţi în afara graniţelor, astfel încât sprijinul acordat acestora să fie mult mai sistematic şi eficient
. La nivel mondial în anul 2011 se constata că au fost create în ultimii ani peste 77 instituţii, în 56 de state ale lumii. Experienţa arăta multiple şi diverse măsuri luate de guverne pentru a instituţionaliza relaţia cu cetăţenii proprii aflaţi în afara graniţelor, proces care s-a dezvoltat mai ales din anul 2005. Rapoartele realizate de Organizaţia Internaţională a Migraţiei (International Organization for Migration /IOM) de la nivelul ONU, sintetizate într-un  Ghid (Handbook) care a fost elaborat cu scopul de a prezenta instituţiile care au fost create la nivel mondial, nivele guvernării la care acestea funcţionau, priorităţile şi modurile de organizare specifice. Din experienţele prezentate rezulta că unele instituţii se adresau numai cetăţenilor proprii aflaţi dincolo de graniţe, altele se adresau special rezidenţilor permanenţi sau naturalizaţi de-a lungul generaţiilor.  Unele state aveau instituţii la mai multe nivele ale guvernării (cum erau China, Mexic, Filipine), altele aveau numai la unele dintre aceste nivele. Rapoartele relevau faptul că instituţiile naţionale la nivel central aveau probleme legate de eficienţă, dar şi  moduri originale de constituire, structurare şi management. Din experienţa ultimului deceniu reieşea că, indiferent de nivelul populaţiei aflate în afara graniţelor, cu nivel de educaţie ridicat sau nu, importante erau capacitatea de informare, planificare, evaluarea procesului, investiţia şi relaţionarea între instituţii. 

În capitolul 4 al Ghidului sunt analizate principalele tipuri de instituţii care se ocupau cu problemele diaspora (termenul folosit în document: unele din instituţii) care se află în ţara de origine, altele care sunt plasate în ambele nivele, atât la nivel naţional cât şi în ţările de destinaţie. Un studiu al Global Forum on Migration and Development (GFMD) a identificat peste 400 instituţii în 56 ţări care sunt angajate în direct în diferite programe şi politici referitoare la diaspora, din acestea 77 fiind organizaţii întemeiate pe baze formale. Aceste instituţii sunt plasate pe şase nivele: la nivel ministerial, subministerial, naţional, local, la nivel consular şi la nivel quasi-guvernamental. Rolul lor este determinat de mandatul şi funcţiile lor, în fiecare ţară în parte.

La nivel ministerial, începând mai ales din anul 2001, au fost înfiinţate diferite organisme care s-au preocupat de nevoile populaţiei din diaspora, 26 de ţări având un minister separat pentru diaspora. În alte state, au fost înfiinţate organisme ministeriale hibride, combinând problemele diasporei cu alte domenii precum munca, turismul, afaceri externe, dezvoltare.  

La nivel sub-ministerial au fost create birouri speciale referitoare la angajamentul diasporei, în special la nivelul ministerelor muncii şi afacerilor externe. În anul 2011 erau 21 astfel de birouri în 17 state ale lumii. Principala problemă era  aceea a protecţiei populaţiei aflate în diaspora mai ales în domeniul muncii, pentru integrarea în ţara gazdă şi participarea la dezvoltare în ţara de origine. Unele state au organisme descentralizate în cadrul ministerelor afacerilor externe, aşa cum este Institutul pentru mexicanii de dincolo de graniţe (IME), creat în anul 2003 sau o agenţie în ţara de origine. 

În alte state au fost create instituţii guvernamentale la nivel naţional pentru diaspora cu puternică influenţă la nivel guvernamental, încă de la început fiind 50 de state care au avut astfel de organisme. Comisiile, comitetele şi consiliile cetăţenilor aflaţi dincolo de graniţe, care includ reprezentanţi ai mai multor ministere (interne, afaceri externe, agricultură, pescuit, sănătate, educaţie, mediu şi resurse naturale, turism, muncă şi protecţie socială etc). Alte guverne au creat Comisii parlamentare pentru coordonarea activităţii diaspora (ex. Polonia, Romania în Camera inferioară a parlamentului). Aceste comisii sunt preocupate de îmbunătăţirea legislaţiei, în acord cu interesele cetăţenilor din diaspora şi cu nevoile de  implicare a acestora în dezvoltarea‚ ţării de origine. 


La nivel local, diaspora a fost implicată în proiecte locale de angajament al diasporei pentru dezvoltare în ţara de origine, acolo unde cetăţenii au avut încă membri ai familiilor lor. Unele birouri ale organizaţiilor diaspora se află la nivel local, în funcţie de nevoile comunităţilor locale respectiv o experienţă deosebită având  Belgia, China etc. Aceste birouri completează activitatea celor aflate la nivel superior şi se implică în suportarea unor costuri, prin investiţii făcute la nivel local. Membrii diaspora pot evalua astfel mult mai direct, eficient nevoile şi oportunităţile, precum şi costurile angajamentelor lor, pot ţine legătura cu oficialii locali cu care pot elabora programe concrete.


În Ghidul Organizaţiei Internaţionale a Migraţiei se subliniază faptul că reţelele consulare reprezintă elemente esenţiale ale implicării diaspora în dezvoltare, chiar în ţările în care acestea se află. Consulatele sunt sau ar trebui să fie unii dintre cei mai importanţi interlocutori pentru cetăţenii din diaspora, în cadrul consulatelor fiind înfiinţate structuri specializate. În anul 2005, Organizaţia-IOM identifica faptul că 76% din activitatea serviciilor consulatelor era dedicată integrării diaspora, mai mult, guvernele constituiau aceste consulate cu obiectivele majore de a păstra legătura diasporei cu ţara de origine. Convenţia de la Viena din anul 1964 referitoare la activitatea consulatelor prevede protejarea intereselor statelor şi intereselor şi drepturilor cetăţenilor acestora dincolo de graniţe, oferind servicii de consultanţă pentru mai buna integrare în ţara gazdă, mai ales în domeniul educaţiei, asistenţei pentru sănătate, organizării unor evenimente ale comunităţii, consilieri familiale pe probleme diverse, obţinerii şi actualizării actelor de identitate, diferitelor aspecte ale integrării sociale în ţara gazdă etc. Unele programe se referă la educaţia în limba ţării gazdă sau de origine, altele la organizarea unor cursuri training în diferite domenii sau managementul afacerilor, la distribuirea unor cărţi în limba ţării de origine, la înfiinţarea unor puncte pentru acordarea unor îndrumări în ceea ce priveşte  asistenţa pentru sănătate, vaccinări, acordarea unor facilităţi medicale prin organizarea unor evenimente precum săptămâna sănătăţii, care pot fi binaţionale şi în care se asigură accesul la asistenţă de înalt nivel, organizarea unor forumuri ale cadrelor medicale din ţara de origine, aflate în ţara gazdă, iniţierea unor linii apel urgenţă ale comunităţilor cu cadre medicale din ţara de origine, linii legate de anumite spitale de primire, organizarea unor centre de vizite medicale periodice, workshop-uri pe teme de educaţie etc. Multe consulate au organizat case ale comunităţilor în ţările gazdă unde acestea pot găsi informaţii şi consiliere pe diverse teme, inclusiv ocuparea unui loc de muncă, învăţare limbă, servicii pentru elevi şi studenţi, organizare evenimente culturale, primire emigranţi în situaţii dificile, pentru femei în situaţii de risc sau abuzate, medierea unor conflicte între membrii comunităţii, unele consulate dispunând de linii pentru apel de urgenţă în acest sens.


În Ghidul referitor la relaţia cu diaspora se menţionează că menţinerea legăturii cu ţara de origine Links to the Homeland este una din principalele funcţii ale consulatelor, prevăzută prin Convenţia de la Viena din anul 1964. Referitor la aceste funcţii sunt menţionate activităţile de promovare a relaţiilor economice, afacerilor, a relaţiilor culturale şi ştiinţifice între statul gazdă şi statul de origine. În cele mai multe consulate toate aceste activități se concentrează pe legătura între emigranți - și descendenții acestora - din ţara natală. Ele furnizează informații cu privire la evoluțiile comunităţilor din ţară și pun în aplicare programe culturale, de educație și economice de dezvoltare. Sunt organizate activități consulare, de exemplu, pentru a facilita sponsorizarea unor spectacole culturale, unor cursuri de limbi străine și pentru organizarea votului cetăţenilor din diaspora. În prezent, majoritatea ambasadelor furnizează informaţii cu privire la oportunităţi de afaceri şi investiții. Guvernele folosesc tot mai mult consulatele pentru a accesa obligaţiuni pentru/din diaspora. Structura staff-ului este acomodată satisfacerii nevoilor şi intereselor diaspora.


Instituţiile quasi-guvernamentale reprezintă o modalitate neconvenţională de angajare a diasporei prin intermediul unor fundaţii şi consilii ale diasporei existente în numeroase state de origine Astfel de instituții sunt utile mai ales pentru guvernele de origine, care de obicei, nu doresc să intervină prea mult în afacerile ţărilor gazdă. Fundaţiile sunt adesea înfiinţate prin decrete guvernamentale, iar consiliile consultative implică liderii comunităţilor şi oficiali guvernamentali, consiliază guvernul cu privire la chestiuni legate de diaspora. 

Consiliile consultative din cadrul consulatelor promovează solidaritatea între diaspora şi ţara de origine, sprijină funcţionarii consulari în protecția cetăţenilor în străinătate, identifică potențialii investitori din diaspora și promovează o imagine pozitivă a ţării de origine. Adesea se înfiinţează şi consilii consultative locale, alese în țările în care sunt exparţi şi care sunt reprezentaţi în Consiliul Superior. Consiliile finanțate de guvern sunt deosebit de importante, deoarece ele pot deveni un canal excelent de informaţii și feedback între guverne și diasporă. Activitatea acestora depinde mult de modul în care acestea au fost alese, de modul în care diaspora le consideră reprezentative sau relevante, altfel, consiliile vor fi ignorate sau puse la îndoială de către membrii comunităţii sau de autorităţile naţionale şi locale. 

O atenţie aparte a fost acordată studiului influenţei reţelelor de legătură între persoanele cu înaltă calificare din diaspora, între inventatorii care participă la colaborări tehnologice internationale. Folosind modelele gravitației, s-au studiat  factorii determinanţi ai internaționalizării activităţii inovatoare, la care participă ţări industrializate şi/sau ţări în dezvoltare, precum C & D offshoring-urile din China şi India
. Studiul acestor reţele relevă faptul că un rol important îl are încrederea diasporei faţă de guvernele din ţările de origine, susţinută de obținerea unor informații cu privire la cetățenii lor din străinătate şi la aşteptările acestora faţă de guvern. Un rol deosebit îl are evaluarea corectă a capacității şi resurselor guvernului (know-how-ul financiar și tehnic) pentru a iniția și, mai important, a menţine aceste instituţii. 

Experienţa arată că este dificil a evalua pe deplin eficiența instituţiilor din diaspora, impactul lor asupra eforturilor de dezvoltare din ţara de origine, fiind puţine evaluări existente în literatura academică şi politică. Cu toate acestea, experienţele celor 56 de țări analizate în studiul Organizaţiei Internaţionale a Migraţiei realizat în anul 2012 a permis elaborarea unor recomandări care puteau fi utile pentru guverne: a lucra activ; a evalua procesul atât la început cât şi ca rezultate; a investi în instituţiile de stat, precum şi în instituţiile de legătură din diaspora, conform priorităților naționale de dezvoltare (sau contextului local, dacă este cazul). 

Experienţa din ultimele două decenii a relevat că crearea unor instituții guvernamentale formale de succes necesită o pregătire serioasă care vizează înțelegerea potenţialului diasporelor şi evaluarea capacităţii guvernului de respectare a angajamentului acestora; învăţarea din experienţele altor ţări. Instituțiile din diaspora trebuie să conceapă şi să adopte practici conform caracteristicilor specifice ale diasporei respective. De exemplu, unele țări se confruntă cu populații mari cu statut quasi-legal, împrăştiate pe întreg teritoriul, diaspore foarte mobile sau marcate de rivalităţi intergrupuri de-a lungul unor linii politice, etnice şi / sau religioase. În acest caz, planurile de acţiune trebuie să fie adecvate, flexibile, cuprinzătoare, cu referire la descendenţii emigranților până la a patra generație, identificaţi ca profil general, cartografiaţi ca localizare şi contactaţi de-a lungul timpului. Un rol important are evaluarea iniţială a situaţiei, cu strângerea datelor corespunzătoare, în funcţie de indicatori clari, stabiliţi anterior de către o instituţie legitimă, de încredere care să fie obiectivă politic. 
Planificarea atentă şi comunicarea sunt deosebit de importante deoarece unele diaspore au puțină încredere în guvernele țării lor de origine, mai ales când migraţia s-a realizat din motive economice, politice etc. În acest context, instituţiile guvernamentale ar trebui să solicite angajarea diasporei în stabilirea agendei lor, fără a crea grupuri privilegiate de dialog. Pentru a realiza acest obiectiv alegerea acestora trebuie să se realizeze periodic şi activitatea trebuie să fie transparentă. Transparența operațională, financiară și monitorizarea eficientă asigură încrederea și legitimitatea acestor instituţii. Instituțiile din diaspora ar trebui să prezinte în mod obișnuit informații cu privire la situația lor financiară, la serviciile pe care le-au oferit într-o anumită perioadă, precum şi cu rezultatele operațiunilor lor.

Finanţarea acestor instituţii este o problemă importantă guvernele trebuind să reevalueze permanent ce tipuri de instituţii sunt cele mai rentabile. Multe ţări de origine, cu o capacitate financiară limitată, lucrează mai mult cu structurile existente, decât să creeze noi instituţii. Experienţa arată că inițiativele privat-publice pot spori bugetele, mai ales prin intermediul instituţiilor cvasi-guvernamentale, deoarece ele folosesc resurse private pentru a urmări obiective publice. Multe guverne utilizează sprijin financiar multilateral pentru mandatele de dezvoltare. În cazurile în care priorităţile actuale şi capacităţile unei diaspora nu coincid cu planurile naţionale de dezvoltare, guvernele ar trebui să ia în considerare să acorde prioritate integrării şi serviciilor / sau protecţiei în ţara de destinaţie. Guvernele ar trebui să analizeze decalajul dintre instituţiile din diaspora şi politicile sale de dezvoltare şi mai ales să consolideze încrederea între migranţi şi guvernele din ţările de origine, în vederea sporirii angajamentului diasporei prin programe specifice, dar să stimuleze şi angajamentul spontan al acesteia.  Una din măsuri este aceea de a facilita prin măsuri legislative circulaţia celor aflaţi în străinătate către ţara de origine şi mai ales a-i implica în dezvoltarea ţării. 

La nivel mondial, Institutul de studii al politicilor legate de migraţie
 a analizat diferitele modalităţi prin care guvernele statelor lumii au încercat să perfecţioneze în timp relaţiile cu diferitele categorii de cetăţeni din diaspora, vorbindu-se de un tip guvernanţă specifică a acestora
. Un studiu din anul 2016 arăta că în ultimele decenii guvernele au infiinţat instituţii dedicate emigranţilor şi descendenților acestora din diaspora. Cercetarea activităţii acestor tipuri diverse de instituţii a arătat că acestea conectează noile evoluții produse în  guvernanţa globală a migraţiei, cu noi modele de manifestare a suveranităţii şi cetăţeniei naţionale şi transnaţionale, precum şi noi modalităţi de construire a identităţii individuale în raport cu noile colectivităţi. Această cercetare a fost adesea fragmentată, fiind dominant studiul de caz, și, în mare parte abordarea descriptivă, centrată exclusiv pe interesele manifestate la nivel național. Cu toate acestea, unele abordări comparative realizate la nivel mondial şi european au încercat să investigheze modalităţile de creare a  unui sistem coerent, dar descentralizat, al guvernanței globale a  migrației internaționale.

Cercetarea relevă faptul că orice instituție pentru diaspora ar trebui să monitorizeze şi să evalueze continuu serviciile şi programele sale, să efectueze ajustări ori de câte ori acestea sunt necesare. Practica arată că ar trebui organizat periodic un forum în care experţii guvernamentali şi membrii diasporei să poată împărtăşi cele mai bune practici. La nivel mondial, Forumul mondial privind migraţia și dezvoltarea şi întâlnirile pregătitoare ar putea juca acest rol. În colaborarea cu diaspora, guvernele pot obţine beneficii considerabile pentru dezvoltare. La nivel mondial se organizează Conferinţe la nivel ministeria lpe problemele diasporei. 

3. Preocupările actuale referitoare la angajamentul diasporei pentru dezvoltare
Referitor la schimbările şi provocările actuale, se poate remarca faptul că,  în experienţa lor, statele au elaborat fiecare propriile lor variante de implicare a diasporei, fiind create instituții guvernamentale eficiente și viabile care se adresează nevoilor locale și diasporei. Problema principală nu este legată atât de  resursele insuficiente - financiare, tehnice și politice – cât de aceea de a pune în aplicare viziunea lor. 
Printre măsurile de mare interes sunt cele referitoare la facilitarea angajamentului diasporei din care pot fi menţionate: flexibilizarea legilor legate de obţinerea dublei cetăţenii, rezidenţei şi solicitărilor de vize; oferirea unor documente  speciale (precum polska card /Karta Polska) prin care se facilitează accesul la învăţarea limbii, la un loc de muncă, servicii de sănătate sau acordarea unui certificat (cum a fost cel acordat în anul 2010, Certificate of Irish Heritage, irlandezilor care aveau rădăcini istorice în ţară şi care au fost implicaţi în activităţi comune de dezvoltare); acordarea unor vize avantajoase pentru circulaţia antreprenorilor sau stimularea întoarcerii talentelor în ţară, aşa cum s-a procedat în SUA prin legea Return of Talent Act of 2003. Organizaţia Mondială pentru Migrare a extins programele de facilitare periodică sau permanentă a întoarcerii migranţilor în ţară şi asigurarea unei rezidenţe în ţara de origine, mai ales în situaţii post-conflict. Unele state acordă facilităţi fiscale celor întorşi în ţară sau prin programe specifice tip Returning Expert Program (REP), alte state oferă facilităţi fiscale pentru investiţiile în ţara de origine sau pentru efectuarea unor acte caritabile.


Măsuri foarte utile sunt cele legate de stabilirea unor condiţii clare de facilitarea dobândirii unor drepturi sociale legate de pensii, asistenţă socială, educaţie, după întoarcerea în ţară; prin negocierea unor acorduri bilaterale cu ţara gazdă; prin acordarea unor facilităţi tip social security portability ca în Spania, SUA, Estonia, Portugalia. 

Unele guverne au recunoscut oficial diaspora, migraţia în general, ca parte a programelor lor de dezvoltare sau de dezvoltare rurală, au rezervat locuri în parlamente pentru diaspora sau în consiliile locale. 


În prezent sunt preocupări deosebite pentru crearea unor punţi de legătură cu diaspora în domenii cheie ale dezvoltării precum punerea în folosul social a unor capitaluri private (remittances), investiţii directe, transferurilor de capital uman, contribuţiilor filantropice, investiţiilor de capital pe piaţă, turism etc.

Referitor la facilitarea transferurilor de capital, în Ghidul elaborat de Organizaţia Internaţională pentru Migraţie se subliniază că multe guverne au acordat facilităţi şi au creat infrastructuri corespunzătoare care au urmărit să scadă taxele de transfer a unor sume de bani, informarea diasporei în legătură cu existenţa unor mecanisme de transfer avantajoase. Un exemplu este Mexicul care a creat US-Mexico remittance corridor care implica canale oficiale asigurate guvernamental. Unele bănci fac aceste operaţiuni specifice prin anumite bănci (precum The Inter-American Development Bank /IDB), sau se înfiinţează Comisii de protecţie şi apărare a utilizatorilor serviciilor financiare (ca în Mexic, National Commission for the Protection and Defense of Users of Financial Services (CONDUSEF). Alte guverne au lucrat cu parteneri ai societăţii civile şi sectorului privat, aşa cum a procedat guvernul olandez, prin ministerul de externe, care a creat  o platformă Geld Naar Huis, un  website care compară serviciile de remittance oferite de diverse bănci şi organizaţii care se ocupă cu transfer financiar. Acest website este întreţinut de IntEnt, o organizaţie nongovernmentală. 
Guvernul german a creat o întreprindere Deutsche Gesellschaft für Internationale Zusammenarbeit (GIZ), care a lansat un site similar, creat prin parteneriat public/privat între GIZ şi Frankfurt School for Finance and Management. Unele state au creat alte variante prin iniţiative lansate în ţara de origine (cum a fost cea din Mexic, intitulată Directo a México, prin care erau stabilite acorduri de transfer cu bănci din ţări cu diaspora mexicană importantă) sau crearea unor facilităţi prin crearea unor canale de transfer mai prietenoase pentru migranţi către ţara de origine. În Germania, GIZ, Germany’s national development agency, supraveghează transferul către băncile sârbe, oferă servicii şi informaţii pentru aceste tipuri de transferuri.  Alte state s-au preocupat de organizarea acestor transferuri până în zonele rurale. În Mexic a fost creată  o bancă specială Banco del Ahorro Nacional y Servicios Financieros (National Savings and Financial Services Bank, BANSEFI), care are filiale în zone rurale, coordonată la nivel naţional de o Comisie specializată care asigură securizarea acestor transferuri. O experienţă de succes este asocierea mai multor instituţii financiare pentru asigurarea acestor transferuri, crearea unor carduri consulare la unele bănci. 
În ceea ce priveşte investiţiile directe, în Ghidul elaborat de Organizaţia Internaţională pentru Migraţie se menţionează că principala preocupare este atragerea investitorilor din diaspora către ţara de origine. Principalele probleme sunt legate de informarea investitorilor în legătură cu programele naţionale de dezvoltare, înfiinţându-se puncte de informare, cu acces pe reţele de informare, prin organizarea unor evenimente speciale, unor întâlniri cu antreprenori locali, prin organizarea unor programe de training, prin accesarea unor fonduri special create în acest scop. O experienţă deosebită are guvernul scoţian care a organizat evenimente de mare amploare precum GlobalScot,
 o misiune guvernamentală de atragere a investitorilor care are 600 membri, Scottish Enterprise organizată de Agenţia pentru investiţii şi dezvoltare şi Scottish Development International(SDI). În organizarea unor programe de training direct, se remarcă experienţele deosebite are guvernului din Portugalia care a organizat un eveniment de promovare a antreprenorilor din imigraţie (Promoção do Empreendedorismo Imigrante /PEI). Israelul deţine o vastă experienţă în absorbţia potenţialului antreprenorilor din diaspora, având un minister special pentru realizarea acestor obiective (The Israeli Ministry of Immigrant Absorption)
  care se ocupă atât de diaspora evreiască cât şi de antreprenorii migranţi aflaţi în Israel. Acest minister are 12 centre de business, pentru informare şi formare, pe întreg teritoriul ţării. În Olanda, funcţionează, la iniţiativa guvernului, din 1996, mai multe programe precum Social-Economical Entrepreneurship in the Netherlands (SEON), FACET BV, Triodos Bank cu impact deosebit în ţările de origine, dar şi pe teritoriul olandez.


Referitor la atragerea fondurilor de către antreprenorii din diaspora, numeroase guverne au înfiinţat fonduri pentru întreprinderi start-up ale antreprenorilor din diaspora care lansează periodic programe pilot aşa cum este experienţa GIZ din Germania sau programele europene precum EU program (a joint Hivos-IntEnt project within the Aeneas program). În Israel a fost creat de guvern un fond special (the State-Guaranteed Small Business Assistance Fund) al Ministerului comerţului industriei şi muncii şi un fond pentru imigranţi (the Fund for the Self-Employed Immigrant al Ministerului Imigrarii), iar unele state africane au creat fonduri speciale ale diaspora. Alte state au creat platforme pentru investiţii pentru diaspora (ex “Brain Circulation”, “Virtual Return” sau recent createle “brain gain,” “brain bank,” “brain trust,” “brain circulation”) care vizează transferul de capital uman spre ţările de origine, transferul de cunoaştere şi tehnologie sau crearea în ţara de origine a unor parcuri de înaltă tehnologie unde să lucreze cei aflaţi în străinătate( ex. Hsinchu Science-Based Industrial Park în Taiwan, altele asemănătoare în China, Croatia, Reverse Brain Drain program, Germania, Grecia MIDA Great Lakes program) prin care guvernele au asigurat resursele financiare şi tehnologice, în colaborare cu sectorul privat (mai ales prin programele “Return”, în Afganistan Return of Qualified Afghans (RQA), în Africa programul Migration for Development (MIDA) cu imigranţi din Marea Britanie, în Olanda, Temporary Return of Qualified Nationals (TRQN)— Netherlands. Organizaţia Mondială a Migraţiei a desfăşurat timp de 50 de ani programul Return of Talent Program în America Latină, Africa, Asia. 

La nivel european, Comitetul interguvernamental pentru migraţia europeană (Intergovernmental Committee for European Migration ICEM), a lansat programul Selective Migration Programme (SELMIG) pentru imigranţii europeni din America Latină. Organizaţia Naţiunilor Unite prin programul UNPD a lansat programul Transfer of Knowledge through Expatriate Nationals (TOKTEN). Recent sunt puse în aplicare iniţiative de colaborare între diaspora şi comunităţile locale în programe de cercetare precum Proiectul Attracting the Best and the Brightest iniţiat de guvernul chinez; în Croaţia a fost creat din anul 2007 Croatia’s Unity through Knowledge Fund (UKF) prin iniţiativa ministerului stiinţei; proiecte twinning de conectare a comunităţilor dincolo de frontiere, precum Connect Communities across National Borders through Twinning Arrangements sau aranjamente city to city; reţele ale oamenilor de ştiinţă din diaspora precum Red Caldas, South African Network of Skills Abroad (SANSA); MIDA Italy project, conducted Centro Studi di Politica Internazionale (CeSPI) etc.


În domeniul turismului diaspora are un rol deosebit în promovarea turismului local, a turismului medical, etc. Reprezentanţii diaspora sunt de asemenea principalii clienţi ai firmelor turistice din ţara de origine În unele state funcţionează cu succes câteva iniţiative public-private care au ca obiectiv promovarea moştenirii culturale. Ca exemple de succes au fost remarcate “Discover Ireland,” organizată de Autoritatea de dezvoltare a turismului din Irlanda care are programe precum “Tracing Your Ancestors”, cu un web site permanent în care se află date legate de istoria familiilor unor membrii din diaspora. Miracolul irlandez este rezultatul unei strategii de influentare deteritorializata
 irlandezii pionierii activării diasporei din SUA prin atragerea unor investitii directe. Încă din anii80 Irlanda, care trecea prin momente dificile din punct de vedere economic, a luat măsuri decisive pentru reluarea legăturii cu imigranţii sau oamenii de afaceri prosperi de origine irlandeză. In anul 2002, Irlanda era una din ţările cele mai prospere prin utilizarea motorul investiţiilor directe din străinătate, capitaluri mari atrase în perioada 1980/2002, statul oferind facilităţi fiscale şi economice acestor investitori, dar şi prin desfăşurarea unei campanii de influentare sustinute. Episodul s-a repetat în timpul crizei din anul 2008, când    irlandezii au adus în ţara lor sediile unor mari companii precum Google, Twitter. 

În mod similar, în Scoţia s-a organizat programul Visit Scotland’s Ancestral care oferă servicii şi posibilitatea căutării la cerere prin Research Your Roots service a rădăcinilor unor familii scoţiene. În mod similar, Ministerul indian al cetăţenilor care trăiesc în afara ţării oferă aceleaşi servicii celor interesaţi de căutare a strămoşilor. În Africa, au fost desfăşurate acţiuni precum Diaspora tourism   sau “Roots” tourism oferă astfel de servicii afro-americanilor, unele programe fiind susţinute de UNESCO prin iniţiativa African Diaspora Heritage Trail (ADHT) care investighează istoria sclavajului şi destinul anumitor familii africane. 

Evenimentele culturale organizate de zilele naţionale ale ţării de origine reprezintă prilejuri de reactivare a legăturii dintre diaspora şi ţară. În Scoţia, guvernul organizează evenimentul Homecoming care a atras în medie peste 70000 de vizitatori din afara ţării care au participat la diferite festivaluri şi concursuri precum 
Commonwealth Games, Ryder Cup, the 700th anniversary of the Battle of Bannockburn. 

Programele Birthright din Israel, sponsorizate de Birthright Israel Foundation,  de guvern, de comunităţile locale, au inclus tineri cu vârste între 18-26 ani care voiau să vadă ţara de origine sau elevi care ar dori să facă studiile în Israel. Aceste fundaţii au sedii în toată lumea şi au anual peste 22000 aplicaţii. Evenimentul Taglit-Birthright are peste 50000 participanţi şi clienţi pentru Brandeis University’s Maurice, Marilyn Cohen Center for Modern Jewish Studies care organizează timp de 10 zile întâlniri cu cei mai reprezentativi profesori şi absolvenţi. Armenia a preluat această experienţă organizând Birthright Armenia care a oferit tinerilor din diaspora perioade de internship în ţara de origine, la eveniment participând numeroşi voluntari din SUA, Canada, Europa, Orientul Mijlociu, Australia. Alte state organizează turism de studii în care tinerii din diaspora se întâlnesc cu alţi tineri din ţara de origine, cu reprezentanţi ai instituţiilor de învăţământ, din comunităţi locale interesate să atragă tineri din diaspora în proiectele lor. 

În Cipru se desfăşoară programul Nepomak Discover Cyprus Program (NDCP) cu scopul de a lega tinerii 18-22 ani din diaspora de zonele lor originare.


În viitorii ani, provocările în turismul legat de diaspora sunt legate de dinamizarea dimensiunii economice a turismului, de facilităţile acordate turiştilor din diaspora în procesul de acordare a vizelor sau pentru a stimula mobilitatea lor. 
Turismul religios are de asemenea tradiţie deosebită în multe state ale lumii şi în Europa, cu participări de masă la evenimente precum Mecca, sărbători Gange, la Vatican, etc.

De remarcat este modelul elveţian de cooperare cu organizaţiile diaspora care implică funcţionarea unui comitet interministerial confederal şi care are o abordare transversală a problemelor, prin coordonarea între departamentul justiţiei, interne şi poliţiei şi ministerul afacerilor externe şi cu alte departamente şi agenţii (GGG Ausländerberatung /Foreign Consultant Agency). În document se face apel la statele membre să acţioneze astfel încât să asigure condiţiile convieţuirii comune, în perspectiva formării în viitor a unor identităţi dinamice, din ce în ce mai hibride, multilingvistice în care diaspora va avea un rol important, ele incluzând deja membrii aflaţi la a doua sau la a treia generaţie. 

4. Studii şi cercetări recente referitoare la problematica diaspora 


Numeroase studii europene au analizat specificul fenomenului diasporei pe continent, pornind de la constatarea că Europa a moştenit un mozaic de identităţi, cu mai mult de 90 de grupuri culturale istorice, la care au fost adăugate mai multe pe parcursul ultimului secol. Unele dintre aceste grupuri sunt diasporele europene: acestea se află în mai multe ţări, pe întregul continent. Identităţile diverse europene sunt cultivate în primul rând de către instituțiile de bază non-statale, iar problema care se pune, aceea daca această diversitate reprezintă o ameninţare, un handicap pentru Europa
. Un interes deosebit a prezentat analiza conceptuală a termenilor folosiţi adesea în abordarea acestei problematici. În principal termenul de diaspora a fost atent studiat ca reprezentând un grup de oameni cu caracteristici aparte, fiind dispersat pe mai multe ţări, membrii ei împărtăşind o identitate durabilă, comună. Diasporele reprezintă o provocare pentru factorii de decizie politică, deoarece acestea sunt transnaţionale şi nu sunt asociate uneori cu niciun teritoriu anume, în timp ce toate nivelurile de guvernare se bazează pe un teritoriu bine delimitat. Diasporele sunt, de asemenea, organizate în reţea, membrii lor interacţionând şi menţinând un anume grad de coeziune. Cu toate acestea, instituţiile diasporei nu sunt centralizate, gradul de coeziune depinzând în mare măsură de rădăcinile lor locale, de politicile guvernelor din ţara lor de origine. Prin urmare, ele nu pot fi clasificate simplu în diaspora unificate sau monolitice. Diasporele nu trebuie confundate cu comunităţile expatriate sau cu imigranţii. Cele mai mari populații de imigranți care au sosit în Europa din anii `60 ar putea fi diaspore în devenire, dar, numai viitorul va arăta dacă ele vor păstra rădăcinile locale şi o identitate distinctă în timp.

În unele studii se operează cu anumite definiţii ale diasporei, comunităţile din diaspora fiind definite ca persoanele care au origine comună, care locuiesc, mai mult sau mai puţin, în mod permanent, în afara graniţelor ţării lor de origine. Cu toate acestea, mulți cercetători indică, de asemenea caracteristici suplimentare ale diasporei, cum ar fi: existenţa unei puternice conştiinţe de grup etnic, susținută pe o perioadă lungă de timp, bazat pe o istorie, cultură şi religie comună; crearea unor reţele sociale între membri ai aceluiaşi grup, care trăiesc în întreaga lume; menţinerea legăturii cu patria; interesul pentru menţinerea statutului în ţara de origine.
 Din această perspectivă este important să se facă distincţia între termenul de grupurile de migranţi şi diaspora care este un grup specific care păstrează un ataşament puternic faţă de patrie şi ideea întoarcerii într-o zi
. Uneori, grupurile din diaspora s-au stabilit în ţara gazdă de mai multe generaţii
., iar cercetătorii susţin că, pentru evaluarea lor trebuie să fie luaţi în considerare mai mulți factori, cum ar fi timpul, locul naşterii, cetăţenia, identitatea şi apartenenţa atunci când se definesc grupurile din diaspora. Alţi cercetători
 subliniază că nu toţi migranţii devin diaspora şi nu toate diaspora (în special a doua şi a treia generaţie) pot fi considerate ca migranți (cu toate că strămoşii lor ar fi fost aşa). O definiţie utilizată adesea este cea în care diasporele desemnează emigranţii şi descendenţii lor care trăiesc în afara ţării de naştere sau de origine, fie temporar sau permanent, dar care încă mai menţin legături afective şi materiale cu ţările lor de origine
. Elementul comun este acela că aceştia se identifică cu ţara lor de origine sau cu  strămoşii şi sunt dispuși să menţină legăturile cu ea. Uneori cuvântul "diaspora" se foloseşte la singular, desemnând un grup de oameni cu conexiune la o anumită ţară de origine sau sub formă de plural "diasporele" pentru a semnifica faptul că există grupuri de diaspora separate. Pentru unele grupuri etnicitatea este definitorie (ex grupurile turcilor din România şi Bulgaria), existând deosebiri faţă de accepţiunea mai largă, occidentală, în care se utilizează variabila cetăţeniei.

Un raport
 referitor la repartizarea diasporelor în Europa sublinia faptul că diasporelor sunt entităţi eterogene, membrii diasporei având adesea concepţii diferite în ceea ce priveşte scopurile şi motivaţiile implicării lor în relaţia cu ţara de origine. În urma cartografierii cantitative şi analizei strategiilor de implicare, cercetătorii fac unele recomandări ale cercetătorilor din domeniu pentru diferiţii actori implicaţi în acest demers: să fie conştienţi de complexitatea şi heterogenitatea diasporelor, pe cât posibil să fie ei înşişi implicaţi direct; să cunoască potențialul fiecărei organizaţii; guvernele să iniţieze o comunicare proactivă; să se acorde sprijin şi consiliere, cele mai multe organizații ale diasporei fiind mici şi conduse de voluntari; iniţiativele şi activităţile din ţara de origine să fie cunoscute reprezentanților diasporei; să se menţină relații prin activităţi cu niveluri mai ridicate de angajare, corelate cu niveluri ridicate de satisfacție faţă de guvernele şi alte organizații; îmbunătăţirea angajamentului diasporei şi durabilitatea acestuia  sunt esenţiale.

Din punct de vedere politic, au fost prezentate unele considerații destinate să servească drept punct de plecare pentru intervenţiile politice: în toate etapele trebuie făcute permanent evaluări / resetări în toate etapele de implicare a diasporei; trebuie ţinut cont de faptul că diasporele operează într-un mediu în continuă schimbare, fiind necesar a fi la curent cu evoluțiile legate de condițiile de angajament; diasporele pot furniza date utile ce trebuie utilizate pentru a facilita un angajament viitor; a valorifica infrastructura deja existentă; a focaliza clar acţiunea pe obiective precise; asistenţa financiară atrage după sine îmbunătăţirea accesului la sursele deja existente şi / sau se introduc noi tipuri de finanţare, cum ar fi investițiile sociale; identificarea partenerilor potriviţi poate fi o provocare și, uneori, o întreprindere dificilă.

 
În ultimii ani s-au realizat numeroase studii ce trebuie consultate de decidenţii politici întrucât comunităţile din diaspora sunt percepute din ce în ce mai mult şi sunt angajate ca membrii productivi şi utili ai ţărilor gazdă şi în calitate de contribuabili la mai multe aspecte ale ţărilor lor de origine
. Acestea au fost identificate ca potenţiali mediatori între țările-gazdă şi ţările de origine, ca principale canale de transmitere a valorilor şi ca promotori ai dezvoltării
. Oamenii de ştiință şi practicienii iau în considerare cunoştinţele şi conexiunile locale ale diasporei care pot constitui un avantaj în obţinerea unor rezultate pozitive
. De multe ori, parteneriatul cu reţelele din diaspora s-a fost dovedit a avea un impact puternic asupra reducerii sărăciei în comunităţile mici
. Pe lângă contribuţiile lor financiare, membrii diasporei au, de asemenea, potențialul de a transmite cunoștințe sociale și politice, precum şi alte tipuri de expertiză, în țara lor de origine, printr-o strânsă colaborare cu oamenii din ţara de origine sau prin returnarea de personal
. Cercetătorii au denumit implicarea membrilor diasporei în politica din ţara lor de origine drept "câmp politic transnațional"
. O astfel de participare a fost încurajată de unele state europene prin intermediul unor politici care au permis implicarea politică în ţara de origine şi au facilitat votarea celor aflaţi în afara ţării.

Studiile pun în evidenţă aşadar contribuţiile pozitive ale diasporei, dar sunt din ce în ce mai mult identificate numeroase provocări. De exemplu, persistă dezacordul cu privire la măsura în care comunităţile din diaspora, migranţii, în general, sunt sau ar trebui să fie implicate în politica ţărilor gazdă. In Europa, la Conferinţa ministerială referitoare la integrarea imigranţilor din anul 2010 a fost adoptată Declaraţia de la Zaragoza în care se afirma că integrarea cu succes a imigranţilor care au reşedința legală în state europene rămâne cheia pentru maximizarea beneficiilor imigraţiei și defineşte orientările strategice în acest domeniu. Referitor la integrarea pe plan economic a diasporei, cele mai actuale probleme sesizate de cercetători sunt legate de relaţia imigranţilor cu piaţa muncii din ţara gazdă şi, la întoarcerea acestora, cu piaţa muncii din ţara de origine
. Ei atrag atenţia că, în cazul în care integrarea pe pieţele muncii nu s-a realizat, acest lucru poate duce la apariţia unei serii de probleme, inclusiv potenţialul de marginalizare şi de vulnerabilitate, nevoia de sprijin social, precum şi amenințările reale sau percepute la adresa securităţii
. Un studiu recent care a analizat opiniile părților implicate în procesul de integrare a minorităților etnice și migranţilor relevă faptul că barierele lingvistice, lipsa educaţiei, discriminarea şi obstacole instituţionale sunt obstacole în calea integrării sociale şi pe piaţa muncii a acestor grupuri.
 Cercetările au relevat faptul că atenuarea provocărilor şi manifestărilor efectelor negative sunt determinate de cunoaşterea acestora, susţinerea şi optimizarea efectelor pozitive ale angajamentului diasporei. În acest scop este necesar un studiu concertat în ceea ce privește diversitatea acestori grupuri şi activităţile în care comunitățile din diaspora se angajează. În plus, o cartografiere cantitativă, sistematică, a grupurilor din diaspora poate oferi o perspectivă asupra metodelor de integrare şi asupra înţegerii rezultatelor diferențiate obţinute în diferite ţări gazdă şi în comunităţile din diaspora. 


Cercetările relevă că folosirea noilor tehnologii şi a platformelor social-media reprezintă noi oportunităţi de dezvoltare a acestei colaborări
. Experienţa arată că crearea unui mediu eficient și interactiv între instituțiile de stat și cetățenii din străinătate nu este o sarcină uşoară, modalităţile de a utiliza instrumente informatice inovatoare trebuind să urmărească realizarea unui dialog continuu, durabil, orientat spre rezultate şi rentabil. Experienţa a arătat că sunt foarte utile platformele social-media guvernamentale prin care diaspora este implicată în consultări legate de diferite politici guvernamentale (ex. Republica Moldova), identificarea unor reprezentanţi deosebiţi ai diaspora care pot fi implicaţi în lansarea unor iniţiative guvernamentale în diferite domenii, acţionarea în direcţia rezolvării de către guvern a unor probleme colective ale diaspora din diferite state, deschiderea unor canale de comunicare cu oficiali guvernamentali şi politicieni. În elaborarea unor strategii social-media guvernamentale pentru diaspora, trebuie elaborate în prealabil: o hartă a repartiţiei acesteia în lume, standardele de comunicare adecvate, să se ia legătura cu asociaţiile şi agenţiile care se preocupă de aceste probleme, să se creeze cadrul tehnic de realizare a acestei activităţi, mai ale prin e-Governance Center, să se elaboreze un cadru legislativ de funcţionare a autorităţilor care ar trebui să aibă ghiduri şi să realizeze formarea cadrelor specializate şi să evaluze  periodic feeed-back-ul acestor relaţii. Se apreciază că, în viitor, capacitatea platformelor social- media de a fi un instrument de comunicare și de furnizarea a unor servicii pentru diaspora va oferi noi oportunități pentru consolidarea relațiilor dintre migranți și instituțiile de stat din ţara lor de origine. Ca urmare, o atenție deosebită trebuie acordată adoptării  regulamentelor şi orientărilor referitoare la utilizarea social-media și formării profesionale a funcționarilor publici, în scopul de a dezvolta proiecte reciproc avantajoase în diferite domenii.

II. REGLEMENTĂRI LA NIVELUL STATELOR MEMBRE UE REFERITOARE LA SPRIJINIREA CETĂŢENILOR AFLAŢI ÎN AFARA GRANIŢETELOR ŢĂRILOR DE ORIGINE

AUSTRIA 


Cadrul legal din Austria referitor la imigraţie şi posibila întoarcere a cetăţenilor austrieci aflaţi în afara ţării a fost modificat la 1 august 2013, prin amendarea legii privind cetățenia austriacă (Staatsbürgerschaftsgesetz)
. Aceasta a inclus o serie de schimbări importante, mai ales în ceea ce privește dobândirea cetățeniei prin recunoașterea paternităţii, prin adopție sau pentru copiii născuți din căsătorie înainte de 1 septembrie anul 1983, care au obținut, până în prezent, numai cetățenia străină, deși a avut o mamă austriacă. La 1 noiembrie 2014, administrația austriacă a făcut un pas important în direcția reducerii în continuare a birocrației și a obstacolelor administrative, mai ales pentru austriecii care trăiesc în străinătate. De la această dată, a fost posibil accesul la informațiile furnizate de către Zentrale Personenstandsregister (registru central de stare civilă) si, de asemenea, ambasadelor și consulatelor generale le-a fost acordat dreptul să acceseze Personenstandsurkunden (documente de stare civilă) din Austria. Autoritățile de reprezentare, prin urmare, nu mai trebuie să obțină aceste documente din Austria. Datorită datelor extrase din Zentrale Personenstandsregister și Staatsbürgerschaftsregister Zentrale (Registrul central al cetățenilor austrieci), documentele care furnizează informații aflate în aceste două registre nu mai trebuie să fie prezentate pe hârtie autorităților austriece. În viitor, oportunitățile oferite de Handy-Signatur (semnătură electronică prin intermediul telefonului mobil), va permite austriecilor care trăiesc în străinătate să efectueze tranzacții cu autoritățile austriece de la domiciliu sau atunci când călătoresc. Un proiect-pilot care a fost lansat la sfârșitul lunii martie 2014 și va fi extins treptat, va permite înregistrarea telefoanelor mobile străine. Oportunitățile oferite de tehnologiile moderne de telecomunicații permit luarea legăturii acum prin telefon sau prin e-mail, un contact rapid și fiabil cu toți austriecii din străinătate. Autoritățile austriece au apreciat că acest lucru este deosebit de important în cazul declanşării unei crize sau a unui dezastru și poate salva vieți sau cel puțin poate facilita furnizarea de ajutor și asistență eficientă de către autoritățile austriece de reprezentare. Accesul la aceste servicii permit înregistrarea prealabilă a acestor cetăţeni la ambasada austriacă relevantă sau la un consulat general austriac.


Cu scopul de a asista austriecii care trăiesc în străinătate și care se află în dificultăți grave, prin legea din 1967, a fost constituit Fondul pentru susținerea Austriei cetăţenilor aflaţi în străinătate (Auslandsösterreicher-Fonds AOF). Legea federală privind Fondul pentru austriecii de Pretutindeni (Auslandsösterreicher- Fonds-Gesetz, AOF-G)
, care a intrat în vigoare la data de 1 ianuarie 2007, acționează ca temei juridic actual al Fondului. Obiectivul Fondului este acela de a acorda sprijin financiar periodic cetățenilor austrieci care au nevoie și care au reședința principală în străinătate, în scopul de a asista fie într-o situație de urgență temporară sau de a atenua dificultăți financiare permanente. Finanțarea furnizată trebuie să fie considerată ca o formă de sprijin suplimentar, comparabil cu prestațiile sociale în Austria, dar nu este considerată ca o formă de înlocuire a pensiei,  pentru a acoperi toate costurile de subzistență în străinătate. În plus, o astfel de asistență poate fi acordată numai în cazul în care venitul și activele celui in cauza, precum și fondurile oferite de rudele obligate să sprijine solicitantul nu permit acoperirea costurilor de trai. 
Conform unui nou amendament introdus la 1 ianuarie 2007 ", foștii cetățeni austrieci și copiii lor, care au reședința principală în străinătate și suferă greutăți materiale extraordinare pot primi, de asemenea, în cazuri excepționale (rare) sprijin din partea Fondului. Pentru mai multe informații detaliate, se consultă liniile directoare pentru sprijinul publicat de către Consiliul de Administrație al Fondului. Membrii consiliului de administrație sunt numiți de Guvernul Federal al Austriei. Consiliul este prezidat de ambasador (pensionar) Markus Lutterotti, biroul de Director managing este detinut de Josef Knapp. În 2016, Fondul a fost finanțat cu un total de 600.000 de euro, din care jumătate a fost contributie de la Ministerul Federal pentru Europa, Integrare și afaceri externe (FMEIA), iar restul de a nouă provincii federale ale Austriei. În 2016, asistența financiară a fost pusă la dispoziția a mai mult de 1300 de persoane.Atunci când se aplică pentru asistență, este necesar să se furnizeze o descriere credibilă și completă a situației în ceea ce privește dificultăție financiare temporare sau permanente. Cererile trebuie completate în mod exclusiv de autoritatea austriacă de reprezentare relevantă, adică ambasada sau consulatul (general). Cererea trebuie să fie depusă, de asemenea, folosind formularul de aplicație specificat, care este disponibil în mai multe limbi.

Ministerul Federal pentru Europa, Integrare și afaceri externe (FMEIA) prin ambasadele austriece și consulate generale sunt primul punct de contact pentru austrieci în străinătate. În cadrul Ministerului austriac al afacerilor externe şi afacerilor europene
 se află Departamentul austriecilor de pretutindeni
, organism destinat relaţiei cu cetăţenii austrieci aflaţi în afara ţării. Departamentul este responsabil de acordarea asistenţei, cu oferirea răspunsurilor referitoare la întrebări legate de: probleme de cetățenia austriecilor care trăiesc în străinătate; exercitarea drepturilor de vot din străinătate, indiferent dacă cetățeanul austriac are domiciliul permanent peste hotare sau sejururi în străinătate doar temporar; de serviciul militar și civil alternativ obligatoriu pentru austrieci care trăiesc în străinătate; de acordarea sprijinului în protejarea bunurilor și activelor în străinătate - în special în cazurile care implică expropriere și imobile - atât în ​​ceea ce privește locuințele interne și externe ale austriecilor afectate; de acordarea sprijinului prin intermediul Fondului pentru austrieci în străinătate și transferului asistenței medicale și de îngrijire la domiciliu pentru austrieci care trăiesc în străinătate; de acordarea unor drepturi sociale, de muncă și de asistență medicală în străinătate. La nivelul landurilor au fost infiintate, de asemenea centre speciale de contact pentru austriecii care trăiesc în străinătate. Ambasadele şi consulatele austriece recomandă ca înainte de a se muta în străinătate sau când se planifica o ședere mai lungă în străinătate, să se obțină informații de la reprezentanța străină relevantă în Austria, în ceea ce privește permisele și documentele cerute de țara gazdă respectivă. Furnizarea unui sprijin rapid și eficient pentru austriecii care locuiesc în străinătate pentru o perioadă mai lungă de timp necesită contact anterior cu ambasadele austriece relevante și consulate generale. Informații despre ședere și detalii de contact pot fi furnizate autorității de reprezentare respectiv prin înregistrarea electronică, e-mail, fax sau într-o vizită personală. Acesta ar trebui să includă detalii precise cu privire la durata șederii și locul de reședință în străinătate, datele de sosire și de plecare, datele de contact și numerele de telefon din străinătate și / sau datele de contact ale rudelor din Austria să fie informat în caz de urgență. 

Un rol deosebit în acest domeniu au asociaţiile austriecilor aflaţi în străinătate (Auslandsösterreicher) care sunt fie cetăţeni migranţi şi expaţi sau care au rezidenţa în afara ţării. Relaţiile cu aceste organizaţii sunt gestionate pe o bază de date care monitorizează activitatea lor (Auslandösterreicher-Weltbund AÖWB), în colaborare cu Ministerul Federal pentru Europa, Integrare și Afaceri externe. Informații privind asociațiile individuale ale austriecilor în străinătate (listate în funcție de țară, în ordine alfabetică) pot fi obținute din baza de date AÖWB utilizând funcția de căutare a bazei de date Auslandsösterreicher-Weltbund (AÖWB). Cea mai importantă dintre aceste asociaţii  este Federația Mondială a austriecilor din străinătate (Auslandsösterreicher Weltbund
 (AÖWB), fondată la data de 1 ianuarie 2003,  o organizație umbrelă care reprezintă interesele asociațiilor de austrieci stabiliți în străinătate. Membrii AÖWB includ asociații de austrieci din străinătate și asociații din Austria, precum și austrieci individuali care locuiesc în străinătate. Conform unor statistici, aproximativ 500.000 austrieci trăiesc dincolo de graniţe (243,000 în Elveţia, 50.000 în SUA, 30.000 în  Marea Britanie, 22.000 în  Africa de Sud, 18.000 în Australia şi Spania. 

Asociaţia World Federation of Austrians Abroad-AÖWB publică o revistă trimestrială pentru austriecii aflaţi în străinătate care se numeste ROTWEISSROT. Prin această asociaţie a fost construită o platformă globală a acestei comunitati pentru toţi prietenii din Austria şi prin reteaua Austrians.org care permite austricilor să mențină contacte la nivel mondial, să afle știri și opinii, să se informeze despre evenimentele din Austria și din întreaga lume.

În Austria se manifestă, de asemenea, o preocupare pentru cunoaşterea cetăţenilor austrieci dinafara ţării. Incă din anul 2005, Ministerul de Externe austriac a realizat un sondaj pe internet privind problemele austriecilor care trăiesc în străinătate, la care au participat un număr total de 4.700 de persoane din 92 de țări, rezultatele acestuia arătând că cele mai importante teme erau cele legate de păstrarea cetățeniei austriece, de cetățenia copiilor născuți din căsătorie, de facilitarea obţinerii dublei cetățenii etc. 
În luna aprilie 2009, departamentul specializat al Ministerului de externe (FMEIA), în cooperare cu asociaţia Auslandsösterreicher-Weltbund (AÖWB), au realizat un sondaj pe internet, cu scopul de a determina subiectele de interes ale cetățenilor din afara ţării care sunt cei mai interesați de Austria. Din zece subiecte prestabilite participanții au fost în măsură să aleagă trei teme prioritare și puteau completa şi alte priorităţi. Cei 2.779 participanți au identificat în mod clar problemele referitoare la cetățenie, la pensii și la probleme legate de asigurări și de participarea la alegerile austriece, fiind apreciate ca la fel de importante procedurile legate de întoarcerea în Austria, de sprijinul social acordat în străinătate, de oferirea unor informații specifice despre Austria, de problemele de educație și formare, de austriecii din străinătate care activeaza în calitate de membri ai Parlamentului austriac precum și de găsirea unui loc de muncă în Austria. Peste 350 de participanți au oferit, de asemenea sugestii cu privire la o serie de alte priorități. 

BELGIA

În Belgia, problemele cetăţenilor belgieni aflaţi în străinătate sunt rezolvate, în principal, prin intermediul ambasadelor şi consulatelor belgiene care activează sub autoritatea Ministerului belgian al afacerilor externe
. În Belgia, serviciile consulare
 îşi desfăşoară activitatea conform Codului consular din 15/06/2014
 care asigură furnizarea acestor servicii pentru cetăţenii belgieni aflaţi în străinătate. Asistenţa administrativă este acordată numai cetăţenilor belgieni din străinătate numai dacă aceştia sunt înscrişi în registrele consulare ale populaţiei, pentru cei neînscrişi, asistenţa este limitată doar la eliberarea unor acte de călătorie provizorie daca îndeplinesc condiţiile stabilite. Competenţele notariale ale consulatelor se referă la eliberarea unor procuri, contracte de căsătorie, regimuri matrimoniale, succesiuni, donaţii, testamente etc. Informaţiile referitoare la studiile efectuate de copiii sau studenţii belgieni întorşi din străinăte, în functie de nivelul la care aceştia se află, se dau prin intermediul unei direcţii speciale a Ministerului de externe belgian (Direction des Affaires générales de la sanction des études et des CPMS), pentru a lua informatiile necesare, plasarea punctelor de informare si contact pentru echivalarea studiilor, pentru invatamantul superior se precizeaza procedura de echivalare si cadrul legal al echivalării
. Referitor la asigurarea securitătii sociale a belgienilor aflaţi în străinătate guvernul belgian oferă informaţii pe site-uri specializate unde sunt prezentate drepturile oferite de Belgia.
 

După 22 aprilie 2010 persoanele care părăsesc Belgia pentru a trăi, munci, studia în străinătate pot verifica drepturile lor, oferindu-se informaţii interactive prin servicii precum: Serviciul  SPF Sécurité sociale
, la Banque-carrefour de la sécurité sociale (BCSS) şi partenerul e-government Smals care au aplicaţii moderne interactive
 prin care, după introducerea datelor, se oferă informaţii legate de drepturile legate de  securitatea sociala şi se pot solicita informatii punctuale legate de obţinerea unor alocaţii familiale, pensii, rambursarea unor cheltuieli medicale, alocaţii de somaj, indemnizaţii pentru incapacitate de muncă, cotizatii sociale etc. Aplicaţiile pot fi utilizate de categorii sociale diverse: lucrători salariaţi, independenţi, funcţionari, lucrători detaşaţi, pensionari, studenţi etc. Acest concept unic al consultării şi oferirii unor informatii conexate a fost creat prin colaborarea unor instituţii publice de securitate socială cu Serviciul de pensii din sectorul public (SdPSP).    
În Belgia, stat federal, cetăţenii care aparţin principalelor comunităţi autonome sunt reprezentaţi în cadrul acestora, legăturile fiind păstrate mai ales prin asociaţiile diverse care îi reprezintă. Una dintre ele este Uniunea francofonă a belgienilor din străinătate
 care a fost înfiinţată în anul 1967 şi reprezintă toate categoriile belgienilor aflaţi în străinătate: agenţi ai unor organizaţii internaţionale, artişti, cadre şi tehnicieni, comercianţi, cooperanţi oficiali, voluntari, profesori, studenţi, expatriaţi, emigranţi, experţi misionari internaţionali, salariaţi etc. Uniunea este recunoscută de Wallonie Bruxelles International (WBI), SPF Affaires Etrangères, de guvernul Waloniei, executivul Comisiei Comunitare Francofone(COCOF), de provinciile Brabant Wallon, Hainaut, Liège, Namur. Ea are în prezent 4000 de membri direct şi abonaţi în 120 ţări, fără cei care sunt în alte asociaţii afiliate, precum Vlamingen in de Wereld. Uniunea apără interesele belgienilor aflaţi în străinătate şi rezolvă numeroase probleme precum: probleme sociale legate de pensii, asigurări de sănătate; efectuarea unor studii, acordarea unor alocaţii, echivalarea unor diplome, probleme legate de angajare, oferind informaţii, liste ale site-urilor internet specializate, informaţii legate de acordarea unor drepturi de somaj etc; date legate de probleme fiscale în Belgia şi în străinătate; probleme administrative legate de permisul de conducere, înmatricularea unei maşini; probleme legate de exercitarea dreptului de vot, probleme legate de dubla naţionalitate, de relaţionarea cu alţi belgieni aflaţi în străinătate etc. Serviciile oferite de asociaţie sunt de consiliere individuală, legate mai ales de completarea unor declaraţii fiscale, de redactarea unor reclamaţii, de oferirea unor informaţii referitoare la securitatea socială (cereri de pensii, asigurări de sănătate), de alte probleme administrative.  
Date despre situaţia diaspora belgiene care este de aproximativ 300000 persoane se află pe diferite site-uri de informare precum Belgienii din lume 
 sau alte site-uri specializate.  
BULGARIA
Cadrul legal referitor la cetăţenii bulgari aflaţi afara ţării include prevederile din mai multe legi:  
- Legea cetăţeniei
 în care la capitolul IV se face referire la redobândirea cetăţeniei bulgare; 

- Legea cetăţenilor bulgari rezidenţi în afara Republicii Bulgaria
din 29 martie 2000, cu modificările ulterioare, care reglementează relaţiile statului bulgar cu bulgari cu reşedinţa în afara Republicii Bulgaria. 
Conform art.2 al legii, un rezident bulgar în afara Republicii Bulgaria este o persoană care: 
1. are cel puţin un ascendent de origine bulgară; 
2. conştientizează apartenenţa la naţiunea bulgară; 
3. este rezident pe termen lung sau în mod permanent pe teritoriul unui alt stat. În articolul 
3. (1) se precizează că originea bulgară se dovedeşte printr-un document eliberat de: 1. Un organism de stat bulgar sau străin; 2. O organizaţie a  rezidenţilor  bulgari aflaţi în afara Republicii Bulgaria, recunoscută de către organismul de stat bulgar competent pentru menținerea relaţiilor cu aceştia; 3. de Biserica Ortodoxă Bulgară. Origine bulgară poate fi, de asemenea, demonstrată prin alte proceduri. Conform articolului
 4, (1) statul bulgar va sprijini crearea unor condiții favorabile pentru dezvoltarea liberă a bulgarilor rezidenţi în afara Republicii Bulgaria, în conformitate cu principiile dreptului internaţional şi legislaţiei statului respectiv, cu scopul protejării şi sprijinirii drepturilor şi intereselor legale ale acestora. (2) Statul bulgar va sprijini organizaţiile rezidenţilor bulgari în afara Republicii Bulgaria care doresc să păstreze şi să dezvolte tradiţiile lingvistice, culturale şi religioase bulgare. 
În articolul 5 (1) se menţionează că bulgarii rezidenţi în afara graniţelor Republicii Bulgaria se bucură de dreptul la  protecţie de către statul bulgar, care, în conformitate cu principiile dreptului internaţional şi acordurilor internaţionale, protejează drepturile şi interesele lor legale. (2) Consiliul de Miniştri va desemna miniştrii respectivi şi şefii celorlalte departamente care vor răspunde de punerea în aplicare a politicii de stat privind bulgarii cu reşedinţa în afara Republicii Bulgaria şi va stabili structurile responsabile cu punerea în aplicare a mecanismelor de coordonare a activităţilor lor. (3) În reprezentanţele diplomatice ale Republicii Bulgaria în statele în care există comunităţi bulgare sau minorităţi naţionale bulgare, se pot stabili organisme consultative ale rezidenţilor bulgari din statul respectiv.

În Capitolul II al legii sunt prezentate drepturile bulgarilor rezidenţi în afara ţării. În articolul 6 (1) se precizează că statul bulgar sprijină bulgarii rezidenți în afara Republicii Bulgaria, indiferent de cetățenia acestora, în exercitarea dreptului lor de a avea acces la instituțiile și organizațiile competente din ţară. (2) In timpul cazării pe teritoriul țării, bulgarii rezidenți în afara Republicii Bulgaria, care nu sunt cetățeni bulgari, au dreptul la concesii în plata taxelor de timbru legat de reglementarea de ședere sau de decontare a acestora în Republica Bulgaria, în condițiile și printr-o procedură stabilită de către Consiliul de Miniștri. 

În articolul 7 se precizează că bulgarii rezidenți în afara Republicii Bulgaria, care nu sunt cetățeni bulgari, își pot exercita dreptul de a lucra în timpul șederii lor în această țară după obținerea unei autorizații, în conformitate cu o procedură simplificată, stabilită prin regulamentele de aplicare a prezentei legi. 
În articolul 8 (1) rezidenții bulgari din afara Republicii Bulgaria, care nu au cetățenia bulgară, pot desfășura activități economice în Republica Bulgaria, pot să investească și să participe la privatizare în numerar, să restabilească dreptul de proprietate și să primescă moștenire, potrivit legii, în condițiile și conform procedurilor prevăzute pentru cetățenii bulgari, cu excepția terenurilor. (2) Atunci când o lege sau un acord internațional, la care Republica Bulgaria este parte, prevede condiții mai favorabile pentru desfășurarea activității economice și de investiții se aplică condițiile mai favorabile. În articolul 9, se prevede că bulgarii care au reședința în afara Republicii Bulgaria au dreptul de acces, în mod gratuit, la învățământul primar și secundar în școlile de stat și municipale din Republica Bulgaria, în aceleași condiții și, prin aceeași procedură ca și cetățenii bulgari. 
În articolul 10. (1) se subliniază că bulgarii rezidenți în afara Republicii Bulgaria au dreptul de a efctua studii superioare în școlile superior de stat în Republica Bulgaria, în aceleași condiții ca și cetățenii bulgari. (2) Consiliul de Miniștri aprobă anual numărul de studenți și doctoranzi admiși în conformitate cu alineatul (1), la școlile superioare și specialități, și stabilește o procedură simplificată pentru admiterea lor. (3) Bulgarii rezidenți în afara Republicii Bulgaria, care nu sunt în măsură să plătească pe cont propriu cheltuielile pentru educația lor pot aplica pentru asistență în cadrul programelor finanțate de la bugetul de stat, de către o școală superioară sau de către alte surse.

În articolul 11. (1) se menţionează că instituțiile și organizațiile din Bulgaria sprijină bulgarii rezidenți în afara Republicii Bulgaria în studierea limbii bulgare, literaturii bulgare, istoriei, geografiei și pe alte teme prin furnizarea de cadre didactice, mijloace auxiliare de formare și resurse materiale sau prin alte mijloace adecvate, în conformitate cu normele de drept internațional, legislația locală și de acorduri și tratate bilaterale. (2) Statul bulgar va stabili condiții pentru ridicarea calificării profesorilor la disciplinele studiate în limba bulgară în străinătate și, dacă este necesar, trimite profesori bulgari. (3) Exportul manualelor și ajutoarelor pentru  formare în sensul prevăzute la alineatul (1) sunt scutite de taxe vamale și alte taxe și se realizează prin intermediul instituțiilor de stat respective. 
În articolul 12 se precizează că bulgarilor care au reședința în afara Republicii Bulgaria li se oferă posibilități de a se familiariza cu cultura bulgară veche de secole și știința bulgară și de a lua parte la dezvoltarea lor în funcție de dorința și interesele lor. În acest scop, prin intermediul instituțiilor respective, Republica Bulgaria:

1. Trimite materiale tipărite, suporturi tehnice de informații și alte materiale despre viața din Bulgaria, cultura bulgară și alte sfere ale dezvoltării Bulgariei;

2. Organizează întâlniri cu specialiști și personalități proeminente din sferele respective;
3. Încurajează și sprijină înființarea și funcționarea centrelor de popularizare și dezvoltare a culturii bulgare și a științei pe teritoriile statelor respective;
4. Organizează evenimente culturale, științifice și alte pe teritoriile statelor respective sau în Republica Bulgaria, inclusiv cu participarea organizațiilor internaționale și reprezentanți de seamă ai științei, artei, culturii și sportului;

5. Acordă, ori de câte ori este posibil, localurile și echipamentele comunităților bulgare sau a unei minorități naționale bulgare în străinătate pentru desfășurarea activităților culturale și educaționale, științifice și alte similare.

În articolul 13 se menţionează că (1) statul bulgar sprijină religia ortodoxă din Est, ca afiliere religioasă tradițională a bulgarilor și ca factor pentru păstrarea identității naționale bulgare. În acest scop și în coordonare cu Biserica Ortodoxă Bulgară, aceasta sprijină activitățile Bisericii Ortodoxe Bulgare.
În capitolul III se face referire la întoarcerea în ţară a bulgarilor cu rezidenţă în afara ţării. În articolul 15. (1) se menţionează că bulgarilor care locuiesc în afara Republicii Bulgaria care doresc să se stabilească în Republica Bulgaria se eliberează permise de ședere permanentă în termeni și proceduri simplificate. (2) Organele de stat și organele locale de auto-guvernare și administrație locală acordă asistență persoanelor prevăzute la alineatul (1) și furnizează materiale și alte forme de sprijin pentru soluționarea lor în condiții și printr-o procedură stabilită de Consiliul miniștri. În articolul 16. (1) se afirmă că statul bulgar va stabili condițiile pentru sprijinirea bulgarilor nevoiași pentru acordarea prin mandat al unui teren a statului sau din fondului funciar local în termen de  trei ani. (2) Consiliul de Miniștri stabilește condițiile și procedura prin care persoanele prevăzute la alineatul (1) pot utiliza creditele pentru cumpărarea de bunuri imobile, locuințe.
În capitolul IV se face referire la activitatea Consiliului Naţional al bulgarilor cu rezidenţă în afara ţării, care, conform art. 17:

(1) este un organ de stat cu funcții de organizare, coordonare și reprezentative, care răspunde de coordonarea intereselor naționale cu interesele bulgarilor cu rezidenţă în afara ţării. 
(2) Consiliul Național sprijină urmărirea unei politici unitare de stat în ceea ce privește reședința bulgari în afara Republicii Bulgaria, în conformitate cu Constituția, tradițiile, interesele naționale și cu principiile și normele juridice internaționale; coordonează activitatea instituțiilor publice și private din Bulgaria legate de reședința bulgari în afara Republicii Bulgaria și acordă asistență acestora și organizațiile lor. 
(3) Consiliul Național sprijină reprezentarea intereselor bulgarilor și comunităților bulgare din afara Republicii Bulgaria în cadrul guvernului bulgar. 
(4) Consiliul Național: 1. Organizează și coordonează activitatea sa cu alte organe de stat și organizații civile studiul statului și a problemelor comunităților bulgare în afara Republicii Bulgaria și efectuarea analizelor, proiecții și programe pentru lucrul cu ei; 2. Coordonează, asistă și se consultă cu alte ministere și alte departamente și organe ale administrației locale în punerea în practică a politicii de stat privind bulgarii rezidenți în afara Republicii Bulgaria; 3. Menține relațiile cu bulgarii cu rezidenţă în afara ţării, cu organizațiile lor și centrele culturale și educaționale, asigură materiale informative sau alte mijloace; 4. Organizează evenimente în comun cu alte organizațiile bulgare; 5. Realizează activități de editare și de difuzare; 6. Pregăteşte , prin intermediul ministrului respectiv - membru al Consiliului Național, proiecte de acte normative în conformitate cu funcțiile sale; 7. Ia parte la activitățile internaționale privind minoritățile naționale și problemele comunităților lingvistice și religioase, inclusiv în elaborarea acordurilor internaționale la care urmează adere Republica Bulgaria; 8. Stabileşte și organizează rețele de comunicații, contacte de service cu bulgarii cu rezidenţă în afara ţării; (5) Consiliul Național prezintă un raport anual cu privire la activitățile sale către Adunarea Națională. 
În articolul 18. (1) se precizează că acest Consiliu Național pentru bulgarii rezidenți în afara Republicii Bulgaria este persoană juridică finanţată de la bugetul de stat şi cu sediul la Sofia. (2) Fondurile prevăzute la alineatul (1) se alocă anual prin Legea bugetului naţional al Republicii Bulgaria. (3) Consiliul Naţional adoptă regulamente de organizare a activităţilor sale.

Conform articolului 19 
(1) Consiliul Naţional pentru bulgarii rezidenţi în afara Republicii Bulgaria este format din nouă membri. 
(2) Adunarea Naţională alege, pentru o perioadă de cinci ani, preşedintele Consiliului Naţional şi şase dintre membrii săi, dintre care cinci reprezentanţi ai rezidenţilor bulgari în afara Republicii Bulgaria. 
(3) Moţiunea pentru alegerea lor în conformitate cu alineatul (2) este înaintată către preşedintele Adunării Naţionale, care ia în considerare opinia comunităţilor bulgare din străinătate. 
(4) Preşedintele Republicii numeşte unul dintre membrii Consiliului Naţional.

(5) Consiliul de Miniştri va numi unul dintre miniştri în calitate de membru al Consiliului Naţional. 
Conform articolului 20 (1), atribuţiile preşedintelui Consiliului Naţional sau al unui membru ales se încheie înainte de expirarea termenului lor la oricare dintre evenimentele următoare:1. demisie prezentată preşedintelui Adunării Naționale; 2. incapacitatea permanentă de a participa la activitatea Consiliului.
În continuare legea face referire la programele referitoare la bulgarii rezidenţi în afara Republicii Bulgaria în articolul 23 precizându-se că sprijinul pentru rezidenţii bulgari în afara Republicii Bulgaria şi pentru organizaţiile acestora sunt furnizate prin intermediul unor programe guvernamentale şi private. 

Conform articolului 24.

 (1) programele guvernamentale se elaborează de către ministerele respective, sunt coordonate de Consiliul Naţional şi aprobate de Consiliul de Miniştri.

(2) Programele prevăzute la alineatul (1) sunt finanţate din bugetul de stat prin fondurile alocate în acest scop în avans. 
(3) Programele se întind pe o perioadă între unu şi cinci ani şi urmăresc să stabilească condiţii favorabile pentru rezidenţii bulgari în afara Republicii Bulgaria în domeniul ştiinței, culturii, educaţiei şi de îngrijirii sănătăţii. Un program se poate referi, de asemenea iniţiative pentru conservarea siturilor culturale şi istorice bulgare în străinătate. 
(4) Programele sunt puse în aplicare prin proiecte aprobate de ministerul respectiv pe bază de concurs. Proiectele vor fi finanţate prin intermediul ministerului respectiv, în cadrul fondurilor prevăzute pentru programul respectiv. 
(5) Condiţiile şi procedura de participare la fiecare program se stabilesc de către ministerul de resort, în coordonare cu Consiliul Naţional. 
În articolul 25
(1) se menţionează că Consiliul Naţional sprijină elaborarea şi va aproba programe private pentru rezidenţii bulgari în afara Republicii Bulgaria. 
(2) Programele private sunt finanţate prin Consiliul Național, de către persoane fizice şi fonduri ale Consiliului Naţional primite sub formă de donaţii, moşteniri, ajutoare, etc. 
(3) Programele prevăzute la alineatul (1) sunt puse în aplicare prin proiecte aprobate de către Consiliul Naţional pe bază de concurs, în coordonare cu persoanele care furnizează cea mai mare parte a fondurilor în finanţarea programului respectiv. 
(4) Condiţiile şi procedura de participare la fiecare program se stabilesc de către Consiliul Naţional. 
În articolul 26, 
(1) se menţionează că fondurile extrabugetare ale Consiliului Naţional nu se utilizează în alte scopuri decât în finanţarea programelor în conformitate cu articolul 25. 
(2) Consiliul Naţional poate constitui, în funcţie de voinţa donatorilor, fundaţii sau fonduri cu resursele şi bunurile primite ca donaţii. 
(3) Scopul fundaţiilor şi fondurilor prevăzute la articolul 2 este de a lua parte la finanţarea programelor private pentru rezidenţii bulgari în afara Republicii Bulgaria şi de a controla punerea în aplicare a proiectelor aprobate în acest cadru şi finanţate de aceste programe. 
În articolul 27, 
(1) se menţionează că  Consiliul de Miniştri, în limitele competenţei sale, propune modul de taxare Adunării Naţionale, taxele vamale şi alte concesii fiscale pentru persoanele care finanţează programe private pentru rezidenţii bulgari în afara Republicii Bulgaria, corespunzătoare fondurilor cu care au contribuit, precum şi pentru persoanele care implementează programe prin proiecte aprobate prin procedura prevăzute la articolul 24 alineatul (4) şi articolul 25, alineatul (3). 
(2)  propunerile de exercitare a atribuţiilor Consiliului de Miniștri în conformitate cu alineatul (1) poate fi deplasat către Consiliul Naţional, ministerele şi departamentele implicate în punerea în aplicare a politicii de stat legate de rezidenţii bulgari în afara Republicii Bulgaria.
 Ca dispoziţii tranzitorii se menţionează că  
(1) În timpul primului mandat al Consiliului Naţional, noii membri ai cotei de rezidenţi bulgari în afara Republicii Bulgaria sunt numiţi prin tragere la sorţi. 
(2) în numirea noilor membri ai Consiliului Național se aplică principiul reprezentării proporţionale a comunităţilor bulgare aflate în străinătate. 
(3) Consiliul de Miniştri adoptă regulamente de aplicare a legii.

La nivel guvernamental a fost elaborată Strategia naţionale referitoare la migraţie, azil şi integrare pentru perioadele (2011-2020). 

Agentia nationala pentru bulgarii de pretudindeni
 a fost înfiinţată  prin Decretul № 180 din 1.Х. 1992, iar prin Decretul № 19 pe data de 21 luna februarie, 2000. Consiliul de Miniştri a acordat statutul de Agenţie de stat, pentru punerea în aplicare a politicii statului faţă de bulgarii şi comunităţile lor din întreaga lume. Agenția de Stat pentru Bulgarii din Străinătate (SABA) acţionează în coordonare cu ministrul responsabil. Agenția are contacte cu și sprijină funcționarea structurilor cetățenești ale comunităților bulgare din străinătate. SABA certifică originea bulgară a persoanelor care solicită cetățenia bulgară prin emiterea de acte administrative individuale. Acesta menține și actualizează o bază de date și efectuează analize ale stării și tendințelor  evoluţiei bulgarilor aflaţi în străinătate. Agenţia menţine contactul constant cu peste 600 de organizaţii din comunităţile bulgare din întreaga lume. Două dintre principalele sale priorităţi sunt dezvoltarea de lobby-uri care reprezintă interesele bulgare în străinătate, păstrarea şi popularizarea patrimoniului etno-cultural şi istoric din Bulgaria. 
Agenţia publică o revistă de cultură la fiecare două luni, şi un ziar electronic BG în lume. Aceasta susţine, de asemenea, o şcoală pe internet în Bulgaria şi un curs de studiu de BG pe o pagină de web. Cu ajutorul agenţiei se pun în practică iniţiative de promovare a culturii bulgare. Aceste proiecte au nevoie de informaţii şi contacte din cercurile profesionale din Bulgaria, iar agenţia este responsabilă pentru medierea acestor parteneriate. În acest fel, agenţia îşi extinde misiunea la aşa-numitul "un înţeles mai larg al bulgarianismului, la promovarea unei mai bune imagini a ţării şi la popularizarea ei în străinătate. 

Se apreciază că în prezent există aproximativ 4 milioane de bulgari care trăiesc în afara graniţelor ţării lor pentru care acţionează serviciile din cadrul Ministerului bulgar de externe. Misiunile diplomatice ale Republicii Bulgaria în străinătate (cum ar fi ambasade, consulate generale, consulate şi consulate onorifice) acordă asistenţă consulară şi servicii consulare cetăţenilor bulgari şi persoanelor juridice din străinătate, precum şi cetăţenilor statelor membre ale UE care nu au misiuni diplomatice în ţara gazdă, în conformitate cu legislaţia Republicii Bulgaria, tratatele internaţionale la care Bulgaria este parte, şi cu legile ţării gazdă. Consulatele oferă cele mai recente informaţii pentru călătorie, oferă informaţii de bază despre drepturile acestor cetăţeni şi condiţiile de rezidenţă, muncă, educaţie, drepturile sociale şi de îngrijire medicală în ţara străină respectivă. Cererile sunt completate de către cetăţenii bulgari, în conformitate cu procedura stabilită, pentru emiterea de noi documente bulgare de identitate, carte de identitate, paşaport, permis de conducere, şi cu eliberarea unui paşaport temporar, în cazul în care nu au un document de călătorie valabil din cauza deteriorării, furtului sau pierderea paşaportului internaţional. Ele pot face servicii ca un ofiţer de stare civilă şi pot să emită unele documente de stare civilă. Ele pot asista cetăţenii bulgari, victime ale infracţiunilor în străinătate, informând prompt Ministerul Afacerilor Externe şi  familiile acestora. 
În cazul unui accident, a unei boli grave sau deces - se informează rudele şi se oferă orice asistenţă. În caz de arestare - se anunţă rudele şi le ajută să viziteze în închisoare, să desemneze un apărător şi un interpret, să le fie respectate drepturile fundamentale ale omului. Consulatele şi ambasadele vor stabili contact cu poliţia locală şi vor solicita informaţii în cazurile în care cetăţenii bulgari aflaţi în străinătate au fost răpiţi sau sunt considerate persoane dispărute. Ele asistă căutarea unor moşteniri în străinătate, prin intermediul autorităţilor în cauză. Se oferă asistenţă în cazul unor circumstanţe neprevăzute, cum ar fi catastrofele naturale, acte de terorism sau conflict militar.

Institutul Naţional de Statistică şi Institutul Economiei al Academiei de ştiinţe din Bulgaria au prezentat în anul 2015 date referitoare la migraţia bulgarilor, avertizând că numărul bulgarilor care părăsesc ţara în fiecare an a variat între 13 000 şi 24 000 persoane, de la începutul deceniului. Dintre aceştia, 55% au avut vârste cuprinse între 20 şi 29 ani. În prezent, ratele de emigraţie sunt cu mult sub cele ale anilor 1990. Statisticile oficiale ale Ministerului bulgar de Externe arătau că cel puţin 3 milioane de bulgari locuiesc în străinătate, din care doar 230 000 s-au întors în Bulgaria în ultimele decenii. 

Specialiştii bulgari
 acordă o atenţie deosebită fenomenului întoarcerii acasă a celor care au emigrat în afara ţării, studierii formelor lor de migrare. O mare preocupare pentru politicieni si cercetatori este fenomenul migraţiei creierelor din ţară, a celor cu înaltă calificare şi aplicării eficiente a politicilor clasice de întoarcere a acestora, respectand etapele celor 6R
: întoarcere, retragere din circulaţie, recrutarea, repararea, folosirea resurselor expatriaţilor de a doua şi a treia generaţie ceea ce specialiştii numesc fenomenul de  remigration. (Lowell, Findlay 2001). În Bulgaria au loc numeroase dezbateri privind intensificarea migraţiei de întoarcere a bulgarilor cu înaltă calificare în ţara lor de origine, in studiile straine fiind adesea invocat cazul Bulgariei. Migraţia de întoarcere în această ţară înseamnă implicit o mişcare de industrializare, un proces amplu care este văzut de specialişti ca o oportunitate pentru un nou început, o noua cale de dezvoltare, folosind 
toate resursele aduse din străinătate (bani, experiență și cunoștințe).
Pentru realizarea acestui important obiectiv, au fost elaborate strategii naționale referitoare la migraţie, azil şi integrare. Strategia pentru perioada 2015–2020 a fost stabilită prin Decizia 437 a Consiliului de Miniștri. Încă din anul 2011 au fost propuse Planuri de actiune cu obiective ambitioase. În aceste documente se afirmă că  o creștere economică într-o perioadă post-criză, combinată cu reformele realizate în sectoare publice importante, precum și cu măsuri guvernamentale proactive ar putea  să conducă la întoarcerea  emigranților bulgari, care au părăsit țara în ultimii 20 de ani, la stabilirea permanentă a persoanelor de origine bulgară pe teritoriul bulgar. În acest scop, un rol deosebit revenea unor instituții-cheie precum Agenţia de stat pentru bulgarii din străinătate (SABA), Președinției, Ministerului Muncii și Politicii Sociale care urmau să acţioneze coordonat cu instituţiile similare din alte state europene. 

Studiile au arătat că provocările cu care se confruntă persoanele care s-au întors în bulgaria au reprezentat un adevărat șoc de cultură inversă, o ciocnire cu realitatea, mai ales în demersul de a găsi un loc de muncă, în relațiile interpersonale și cel mai important, din cauza procedurilor extrem de dificile de legalizare a diplomelor. Pentru persoanelecare s-au întors, un instrument de lucru cu adevărat și semnificativ a fost organizarea forumului numit "O carieră în Bulgaria. De ce nu? ", care s-a desfasurat timp de opt ani. Forumul a fost inițiat de persoanele repatriate care, în 2008, au creat propriul lor ONG (Tuk-Tam / Aici-acolo) pentru a încerca să ajute pe alții pentru a-și găsi drumul înapoi în ţară și pentru a se putea re-adapta mai uşor. La aceste forumuri au participat oameni de afaceri dispuşi a angaja pe noii sosiţi.
CROAŢIA

În Constituţia Croaţiei se prevede la articolul 10
 că statul croat este obligat să se preocupe de nevoile diverse şi specifice ale cetăţenilor croaţi aflaţi dincolo de graniţele ţării.
 În cadrul politicii referitoare la dezvoltarea demografică, Croaţia a iniţiat o lege a cetăţeniei
 cu referire specială la croaţii născuţi sau aflaţi dincolo de graniţele ţării şi la întoarcerea acestora în patrie. Conform legii, croaţii de a cincea generaţie pot obţine cetăţenia fără a pierde cetăţenia străină pe care o au deja. Această lege a fost completată de-a lungul timpului cu alte reglementări referitoare la integrarea migranţilor
.

La nivel guvernamental în Croaţia funcţionează un Birou special care se preocupă de situaţia croaţilor aflaţi dincolo de frontiere
 State Office for Croats abroad care are experţi ce se preocupă de comunicarea şi corespondenţa cu Parlamentul croat, cu alte ministere şi alte organe administrative; de cooperarea dintre Republica Croaţia şi croaţii aflaţi în străinătate; de gestionarea datelor referitoare la statutul croaţilor aflaţi în străinătate în anumite ţări şi coordonează relațiile cu aceştia. Acest departament coordonează programele şi implementarea proiectelor; coordonează punerea în aplicare a strategiei şi a Legii privind relaţiile Republicii Croaţia cu croaţii în străinătate; coordonează elaborarea documentelor legale de protecție a drepturilor şi intereselor croaţilor aflaţi în străinătate; supravegheză punerea în aplicare a altor activităţi aflate în competenţa sa; pregăteşte şi coordonează apariţiile publice ale conducătorului Biroului, activităţile de PR, activităţile de protocol de interes special.

Birou responsabil cu sosirea în ţară a croaţilor aflaţi în străinătate informează în legătură cu sistemul instituţiilor de stat din Republica Croaţia, coordonează activitățile cu alte departamente, elaborează programe de primire pentru croaţii din străinătate, recomandă diferite materiale de documentare; pregăteşte strategia de comunicare, informează publicul cu privire la activităţile biroului; pregătește recenzii şi evenimente de informare, implementează programe de vizitare pentru reprezentanţii croaţi din străinătate, etc.

Sectorul pentru punerea în aplicare a programelor şi proiectelor pentru croaţii aflaţi în străinătate efectuează în străinătate sarcini administrative şi de expertiză legate de păstrarea identității croate a tuturor generaţiilor de croați din străinătate: colaborează cu instituțiile croate în străinătate (asociaţii, organizaţii, centre culturale, misiuni catolice croate etc.); oferă sprijin în ceea ce priveşte promovarea limbii croate, culturii şi tradiţiei; dezvoltă cooperarea culturală, educaţională, știinţifică, economică şi de sport; implementează şi supraveghează desfăşurarea programelor speciale pentru croaţii din Bosnia și Herţegovina, pentru minoritatea croată şi diaspora croată; coordonează activităţile economice ale croaţilor din străinătate în Croaţia precum şi proiecte de cooperare economică ale Croaţiei cu croaţii din străinătate; îndeplineşte sarcini de consiliere, coordonează activitatea de a da răspunsuri cetățenilor, colectează date, menţine baze de date specifice, platforme şi elaborează periodic rapoarte. 

Sectorul care se ocupă de statutul juridic al croaţilor din străinătate are grijă de păstrarea identității naționale a tuturor generațiilor de croați în străinătate; se preocupă de statutul croaţilor din Bosnia și Herţegovina, al minorităţii croate în alte ţări europene, al diasporei croate; monitorizează punerea în aplicare a standardelor acceptate în materie de protecţia croaţilor; sprijină menţinerea conştiinţei de sine etnice, religioase şi lingvistice, precum şi dreptul la o viaţă culturală specifică; monitorizează schimbările în politica migraţiei şi a cadrului legal în domeniu; recomandă şi participă la elaborarea acordurilor bilaterale de protecţie a drepturilor; menţine o cooperare permanentă cu reprezentanţii croaților din străinătate; cooperează şi comunică cu alte ministere şi instituţii competente în ceea ce priveşte protecţia statutul juridic al croaților din străinătate; cooperează cu instituții similare din Croaţia şi Uniunea Europeană, cu organizaţiile internaţionale; accelerează acordarea cetăţeniei croate şi integrarea lor, etc.

Dincolo de preocupările existente la nivel instituţional, elaborarea unor reglementări referitoare la relaţia cu croaţii aflaţi în străinătate s-a bazat pe o intensă activitate de cercetare şi monitorizare a situaţiei concrete a acestora. Studiul tipurilor de acţiune ale diaspora croate, ale practicilor colective ale croatilor migranţi şi ale descendenţilor acestora în Europa, a fost o preocupare a cercetătorilor croaţi
 care au investigat  formele sociale de organizare şi funcţionare ale croaţilor în diferite state din Europa şi din lume. Strategia naţională pentru relaţiile Republicii Croaţia cu croaţii din afara ţării menţiona existenţa a 350.000 de membri ai minorităţii croate în  12 ţări europene, 400.000 de croaţi în Bosnia-Herţegovina şi 3 milioane de cetăţeni croaţi din care 2 milioane trăiesc în străinătate. Unul din calculele oficiale realizate arătau că există cel puţin un milion de expaţi croaţi şi cel puţin 1,7 milioane persoane cu identitate croată în ţările europene de imigrare. O astfel de situaţie releva, conform opiniei unor specialişti, un caz special în care o naţiune a evoluat spre o trans-naţiune, adică o naţiune care a crescut dincolo de frontierele propriului său stat. Această identificare a raportului dintre patrie şi diaspora a determinat de altfel complexitatea procesului auto-identificării migranţilor croaţi şi a descendenţilor acestora, precum şi a auto-identificării minorităţilor etnice croate aflate în ţările europene. În acest caz este dificil a identifica o diaspora croată ca un sistem integrat de comunitate.

Croaţia prezintă o situaţie aparte a numărului croaţilor aflaţi în afara graniţelor ţării, a auto-percepţiei  lor, precum şi a modului în care aceasta a evoluat de-a lungul istoriei. În timpul perioadei războaielor mondiale a avut loc primul val de emigrare, practicile migranților croaţi având elemente comune cu cele ale unei diaspora tipice, mai ales în în Canada, Statele Unite ale Americii, ţările din America Latină și Australia. Fenomenul s-a realizat diferit, în funcţie de schimbările din fosta Iugoslavie, emigrarea realizându-se în principal în Germania, Elveţia, Austria şi Suedia. După 1990, statul croat și suveranitatea teritorială au fost recunoscute, ulterior migraţia croaţilor fiind puternic marcată de războiul din fosta Iugoslavie care a dat noi caracteristici acestui proces.
 În prezent, datele arată că intensitatea şi amploarea activităţii şi angajării  migranţilor a scăzut în ultimul deceniu. Majoritatea asociaţiilor croate din Europa se concentrează în prezent pe păstrarea identității croate printre migranţii croaţi. Datele altor cercetători arătau că gradul de implicare în diverse activităţi, precum şi legăturile manifestate la nivel transnațional nu confirmau existenţa unei trans-naţiuni croate. Studiile sociologice realizate relevau că  membrii minorității naționale croate aflate  în țările europene, cum ar fi croații Burgenland din Austria, se percepeau ca o minoritate lingvistică şi ca "rude îndepărtate" ale croaţilor, iar Croația ca stat-naţiune nu era percepută ca o patrie. Croaţii din Bosnia și Herţegovina se considerau a nu fi migranţi care au părăsit patria, ci o naţiune constitutivă a Bosniei şi Herţegovinei. În acest context, actorii publici care operau cu o distincţie  clară între naţiunea croată de acasă şi diaspora sau vorbeau despre existenţa unei trans-naţiuni croate, nu lau în considerare orientarea și activităţile reale ale migranţilor şi descendenţilor acestora.

 Ca urmare a evaluării datelor şi studiilor efectuate, Strategia referitoare la croaţii aflaţi în străinătate a fost oficial actualizată în iulie 2011 astfel încât aceasta să fie adecvată realităţii concrete şi căror modele de acţiune ale diasporei corespunde la nivel european, ca formă socială, ca tip de conştientizare şi producţie culturală. 

Specialiştii croaţi au luat în considerare contribuţiile cercetătorilor din lume şi din Europa care au identificat mai multe caracteristici ale diaspora, în funcţie de care au fost elaborate modele, categorii specifice cu scopul de a putea stabili dacă populația în centrul atenţiei se poate include în categoria diaspora. Cercetătorii au ţinut cont de faptul că prima condiţie prealabilă este că trebuie să existe o dispersie a populaţiei din centrul spre două sau mai multe regiuni străine. Ei au luat în considerare faptul că această populație dispersată trebuie să-şi păstreze o memorie colectivă a patriei care include istoria şi locaţia sa chiar şi atunci când se bazează pe mit. O altă condiţie prealabilă luată în considerare a fost faptul că această populaţie nu s-a integrat pe deplin în societatea gazdă, adică ei se simt înstrăinat de mediul pe care le ocupă în prezent. În consecință, trebuie să existe o idee ca aceasta să se întoarcă în cele din urmă acasă, atunci când apar oportunităţi de întoarcere pentru a participa la prosperitatea patriei. În acest context, patria devine un element constitutiv al relațiilor dintre membrii diaspora şi permite grupului să afirme conştiinţă comună şi de solidaritate. Alţi cercetători arată că aceste concepte sunt prea abstracte, neflexibile, nereceptive la dinamica acestor relaţii, uneori relaţia în timp cu patria de origine este mai puternică, alteori sunt mai estompate. 

Specialiştii croaţi considerau că pentru a se stabili dacă există o diaspora croată în Europa va fi necesar a investiga şi demonstra că majoritatea migranţilor croaţi şi descendenții acestora încă mai cred cu tărie că Croaţia este lor patria originală; că acestea au emoții pozitive puternice în ceea ce priveşte originea lor şi patria; că există o organizare considerabilă la nivel colectiv, cu obiective clare concentrate pe asigurarea bunăstării ţării natale; că practicile diasporei nu sunt trecătoare şi ocazionale, ci intense şi durabile. În prezent, se constată că marea majoritate a migranţilor croați este bine integrată în ţările gazdă, organizaţiile migranţilor croaţi sunt preocupate de probleme diferite, mai ales de relaţiile cu reprezentanţii generaţiilor a doua şi a treia de croaţi aflaţi în străinătate care posedă o identitate etnică hibridă. Majoritatea asociaţiilor croate din Europa se concentrează în prezent pe păstrarea identității croate în rândul migranţilor croaţi şi pe instituţionalizarea acesteia prin intermediul programelor şcolare. O parte importantă a acestor activități este rezervată recunoaşterii statutului special al limbii şi grupului etnic croat. Această experienţă a instituţiilor şi cercetătorilor croaţi relevă amploarea şi complexitatea fundamentării politicilor elaborate la nivel instituţional în legătură cu problema diasporei. 

ESTONIA

Estonia se axează în principal pe întoarcerea diasporei educate. Politica estonă timpurie privind diaspora a fost îndreptată spre despăgubirea etnicilor estoni care trăiesc în statele din fosta Uniune Sovietica. Politicile mai recente s-au concentrat pe conceptul de "migraţie circulară"
. 

O altă măsură promovată de Guvern a fost rechemarea diasporei în ţara de origine. Această măsură a fost luată in anul 2007, în cadrul Programului Coaliţiei pentru 2007-2011. În acest scop, a fost înfiinţat un site web care face publice locurile de muncă vacante din ţară pentru estonii care trăiesc în străinătate şi care doresc să se întoarcă acasă, şi, de asemenea, s-a stabilit ca estonii care se întorc acasă pot solicita un ajutor financiar. 

Principala măsură sprijinită de statul eston este rechemarea diasporei în ţara natală. Prin atragerea înapoi în ţară a estonilor care trăiesc în străinătate, statul speră să crească numarul de angajaţi (şi deci contribuabili) cu înaltă calificare, care astfel ar contribui la creşterea economică naţională în sectoarele în curs de dezvoltare. Proiectul se numeşte "Talente, înapoi acasă!" şi este finanţat prin intermediul Fondul Social European din Estonia 2007-2013. Scopul proiectului este de a invita studenţii care au plecat să studieze în universităţile din ţările străine şi a absolvenților universităţilor din străinătate precum şi cetăţenilor din Estonia care au obţinut o experienţă de muncă semnificativă în străinătate să vină înapoi în Estonia, care le poate oferi locuri de muncă atât în sectorul privat cât şi în cel public. Există între 4.000 şi 4.500 de tineri estoni care studiază în străinătate. Cercetările desfăţurate în cadrul proiectului au arătat că aproximativ 89 % dintre aceştia sunt gata să revină în Estonia în cazul în care primesc o ofertă bună de muncă. În unele cazuri, guvernul eston oferă un sprijin financiar pentru persoanele care decid să se întoarcă în ţară. Astfel, la fel ca ţara vecină, Letonia, din cauza unei populaţii mici şi în scădere, întoarcerea membrilor educaţi ai diasporei reprezintă componenta centrală şi majoră a politicilor privind diaspora
.

 
FRANŢA

Organizarea diasporei franceze în străinătate are un trecut remarcabil, Asociaţia franceză pentru promovarea valorilor şi limbii franceze fiind creată încă din  anul 1883. Franţa colonială a fost întotdeauna preocupată de promovarea ţării în lume şi de situaţia diferiţilor specialişti francezi din ţările cucerite. Ministerul francez de externe este de asemenea unul dintre cele mai vechi din lume, fiind creat din timpul lui Ludovic al XIV-lea, cel care a pus bazele, încă de atunci, unei puternice reţele de consuli. Un rol deosebit au avut, de asemenea, asociaţiile  francezilor aflaţi în străinătate precum Uniunea francezilor din străinătate, înfiinţată în anii `30,  care a redinamizat viaţa comunităţilor franceze din diferite state ale lumii, ulterior fiind create numeroase alte asociaţii în lumea întreagă. Un moment important a fost crearea în anul 1980 a Asociaţiei Francezii lumii (Français du Monde - ADFE /FDM-ADFE). Un rol deosebit are de asemenea Asociaţia Serviciilor francezilor din străinătate (ASFE)
, înfiinţată în anul 1992, care funcţionează de peste două decenii, ocupându-se de asigurările de sănătate internaţionale ale acestora, în 4 centre în lume. 

În anul 2015, guvernul francez anunţa, cifra de 1,6 milioane de migranţi francezi în lume, înscrişi în Registrul francez din străinătate.  Alti specialişti vorbeau de cifre cuprinse între 3- 30 milioane francezi aflaţi în străinătate şi de 220 milioane francofoni
. Indiferent de cifra reală, cert este că pentru autorităţile oficiale franceze diaspora a reprezentat un nou actor al diplomatiei franceze. În Franţa, definiţia termenilor de diaspora, francezi aflaţi în străinătate, exparţi - termenii folosiţi cel mai des, este foarte largă, incluzând ansamblul persoanelor care manifestă un sentiment de apartenenţă comună francofonă şi non- francofonă. Încă din anul 2012, a fost lansat un nou proiect referitor la  valorificarea potenţialului economic, cultural, politic al tuturor francezilor din străinătate.

În prezent, Ministerul Afacerilor Externe francez are misiunea de a desfăşura activitatea pe patru axe principale, între care protecţia intereselor francezilor în străinătate şi acordarea asistenţei francezilor aflaţi în afara teritoriului. Direcţia francezilor aflaţi în străinătate şi administraţia consulară (DFAE) administrează reţeaua consulară, supraveghează buna desfăşurare a alegerilor, asigură informarea francezilor în legătură cu condiţiile de sejur în străinătate, asigură funcţionarea Adunării francezilor din străinătate, îmbunătăţeşte securitatea juridică a acestor cetăţeni, rezolvă probleme legate de evenimentele de stare civilă apărute pe parcursul sejurului şi exercită atribuţiile ministerului de externe în ceea ce priveşte adopţiile internaţionale, imigraţie, politica de atribuire a vizelor. Direcţia participă la primirea copiilor francezi în reţeaua de învăţământ francez din străinătate, prin intermediul Agenţiei pentru învăţământ francez în străinătate (l’Agence pour l’enseignement français à l’étranger) care pune în aplicare metode din ce în ce mai eficiente, echitabile de sprijin al elevilor şi studenţilor francezi aflaţi în străinătate. 
Guvernul condus de François Fillon a introdus în cadrul Ministerului Afacerilor Externe Secretariatul de stat pentru francezii din străinătate, postul fiind ocupat iniţial, în anul 2011, de David Douillet, apoi de Édouard Courtial, Yamina Benguigui, Hélène Conway-Mouret, iar în guvernul condus de Manuel Valls, de Fleur Pellerin. În prezent, Secretariatul de stat din cadrul Ministerului afacerilor externe francez, este condus de Mathias Fekl,
 aflat mult timp în Germania, care este însărcinat cu coordonarea activităţii de comerţ exterior, promovarea turismului şi cu problemele francezilor aflaţi în străinătate. Secretariatul funcţionează conform Decretului nr. 2014-1105 din octombrie 2014
 şi are ca misiune să rezolve problemele francezilor aflaţi în străinătate, în principal reprezentarea lor, administrarea, securitatea, şcolarizarea şi protecţia socială. În domeniul activităţii economice în străinătate au fost stabilite noi prevederi prin Decretul nr. 2002-772 din 3 mai 2002, cu modificările ulterioare, referitor la organizarea serviciilor în străinătate a Ministerului economiei, finanţelor şi industriei.
 În ultimii ani, principala preocupare a guvernului francez a fost oferirea unor servicii online în domeniul eliberării şi autorizării unor acte, pentru operarea unor schimbări în registrul francezilor aflaţi în străinătate
, pentru transmiterea unor acte de stare civilă, prin folosirea unor metode moderne precum  amprentele biometrice, securizarea unor documente,etc. În acest scop au fost înfiinţate grupuri de lucru interministeriale la care au participat ministerul justiţiei,  ministerul de interne, ministerul pentru dezvoltare internaţională.  Din anul 2011, Franţa a înfiinţat funcţia de Apărător al Drepturilor francezilor din străinătate
, conform prevederilor art. 71-1 din Constituţie, legii nr. 2011- 333 din 23 martie 2011 şi decretelor de aplicare
 iar din anul 2016, în această funcţie se află Mme Brigitte Bonnaud. Ea se află în cadrul instituţiei Apărătorului drepturilor care s-a creat prin reunirea instituţiilor Mediatorul Republicii, apărătorul Copiilor, Înalta Autoritate de luptă contra discriminărilor şi pentru egalitate şi Comisia Naţională pentru Deontologie şi securitate. 
În Franţa reprezentarea politică a francezilor aflaţi în străinătate se realizează pe mai multe nivele: la nivel parlamentar, în Adunări reprezentative autonome şi prin reprezentări de proximitate, prin consilieri şi delegaţi consulari, structură specifică Franţei, apropiată de cea a Italiei şi Portugaliei, diasporei africane care au de asemenea ministere, parlamentari şi consilieri. După anul 1948, în Franţa, au fost puse bazele unor structuri politice de reprezentare a cetăţenilor din afara ţării, iniţial, în Consiliul superior al francezilor din străinătate, creat prin decretul din 7 iulie 1948. Primele alegeri pentru desemnarea celor 42 membri ai consiliului CSFE din cei 55, restul fiind numiţi, s-au desfăşurat în primăvara anului 1950. Ulterior a fost creată Adunarea francezilor din străinătate, un organ consultativ cu 90 de membri, aleşi prin vot, pentru zona A (Africa- America) şi zona B (Europa şi Asia), a cărei funcţionare este asigurată de la nivel central de Ministerul Afacerilor externe. În prezent este preconizată reformarea Adunării care trebuie să se transforme în Înaltul Consiliu al francezilor din străinătate( Haut Conseil des Français de l'Étranger).  

Referitor la reprezentarea parlamentară a francezilor aflaţi în străinătate, se poate aminti că, iniţial, în a treia Republică erau 3 reprezentanţi ai francezilor din afara ţării în Senat, apoi, în a patra Republică, au fost 6 reprezentanţi în Senat, în anul 1982 fiind 12 reprezentanţi. Reforma constituţională din anul 2008 a stabilit ca reprezentanţii francezilor din străinătate să fie în Senat şi în Adunarea Naţională. În mandatul preşedintelui Nicolas Sarkozy au fost create locuri în parlamentul francez pentru reprezentanţii diasporei şi s-a înfiinţat un minister pentru francezii aflaţi în afara ţării. În prezent, parlamentarii reprezentanţi ai francezilor din străinătate din Senat  şi Adunarea Naţională, sunt aleşi conform Legii din anul 2013 referitoare la reprezentarea francezilor stabiliţi în afara Franţei, cei 11 deputaţi fiind aleşi prin scrutin uninominal majoritar, în două tururi. 

Francezii aflaţi în străinătate mai sunt reprezentaţi de consiliile consulare în ţara lor de rezidenţă. Legea din anul 2013 referitoare la reprezentarea francezilor stabiliţi în afara Franţei
, cu modificările ulterioare, a îmbunătăţit reprezentarea politică a francezilor din străinătate în proximitate prin crearea acestor consilii consulare, a funcţiilor de consilieri şi delegaţi consulari. Prin reprezentanţii de proximitate din consiliile locale şi din consiliile consulare se pot elibera diferite acte, precum procuri, se poate acorda sprijin social consular, inclus în bugetul ministerului, pentru cei aflaţi în dificultate, inclusiv pentru repatriere (în medie, 1500 cazuri anual).


Una din preocupările permanente ale guvernului francez a fost legată de şcolarizarea copiilor francezi aflaţi în străinătate. Agenţia pentru învăţământ francez în străinătate AEFE a fost creată în anul 1990 sub tutela Ministerului afacerilor externe şi europene ca instituţie publică menită a asigura continuitatea serviciului public de educaţie pentru copiii francezi , de a contribui la difuzarea limbii şi culturii franceze în rândul elevilor străinişi de a participa la consolidarea relaţiilor dintre sistemul educativ francez şi cele străine.  În ceea ce priveşte şcolarizarea francezilor aflaţi în străinătate se poate afirma că  această reţea de învăţământ este una dintre cele mai mari din lume 495 instituţii în 135 state, cu 330000 elevi din care 125000 francezi, 6500 titulari posturi învăţământ, 15000 personal recrutat anual la nivel local
.  

Reţeaua de învăţământ francez în străinătate este în mare parte finanţată de statul francez prin Acţiunea din Programul 185 Diplomaţie culturală şi de influenţă «diplomatie culturelle et d’influence», în valoare de 402 milioane euro în 2015 şi prin Acţiunea din programul 151 anul 2015, în valoare de peste 105 milioane euro intitulată Francezii din străinătate şi din taxele plătite de cei şcolarizaţi. Lista acestor instituţii este publicată anual în Jurnalul Oficial, incluzând trei categorii de instituţii: 75 în reţeaua Agenţiei pentru învăţământ francez în străinătate AEFE; 156 instituţii funcţionează prin convenţii încheiate cu  AEFE; instituţii partenere, omologate de Agenţie. În toate instituţiile se plăteşte în medie 900 euro pe an, între 1000-25000 euro pe an. Orice instituţie poate fi contactată direct sau prin mail. Deosebită este de asemenea structura instituţiilor de învăţământ francez în străinătate, structurile culturale ale institutelor franceze puternice chiar în raport cu structurile similare ale Marii Britanii, Spaniei, Germaniei, Italiei. 
O preocupare deosebită este acordarea sprijinului pentru şcolarizarea în învăţământul francez prin alocaţii, burse, acordate de Comisii consulare de acordare a burselor, şi alte forme de stimulare. O parte a ajutoarelor sunt acordate la cerere pentru diferite situaţii de calificare profesională, prin asociaţii, Camere de comerţ, etc. Aceste forme de pregătire profesională a francezilor din străinătate este cuprinsă în programul naţional de formare profesională şi sunt finanţate de statul francez, prin intermediul contului personal pentru formare de care dispune fiecare cetăţean francez şi prin implicarea comunităţilor locale
.  În acest proces de şcolarizare al elevilor francezi din străinătate un rol important au federaţiile părinţilor elevilor care funcţionează în instituţiile de învăţămâmnt francez din străinătate (FAPÉE) şi asociaţiile de părinţi (APE/ associations de parents d’élèves) din fiecare ţară care sunt aleşi în consiliile şcolilor şi în consiliile Agenţiei pentru învăţământ francez în străinătate AEFE. 


În ceea ce priveşte întoarcerea în ţară a francezilor aflaţi în străinătate sunt oferite servicii şi consiliere pentru pregătirea acestora şi pentru inserarea în sistemul francez
. Pe site-urile special amenajate sunt oferite informaţii în legătură cu procedurile administrative ce trebuie îndeplinite şi cu documentele ce trebuie obţinute înainte cu câteva luni de plecare. Din punctul de vedere al stării civile, importante sunt radierea din Registrul aflat la consulat, atestarea schimbării reşedinţei, schimbarea permisului de conducere auto, formalităţile pentru soţul străin; din punct de vedere administrativ, închiderea conturilor bancare, abonamentelor locale,  informaţii în legătură cu formalităţile de la vamă, frontieră, închiriere autovehicul etc; fiscal,  obţinerea unui quitus fiscal de la comunitatea locală unde au locuit, etc; asigurarea din punctul de vedere al sănătăţii  la sosirea în ţară; în ceea ce priveşte găsirea unui loc de muncă ar trebui obţinute contracte, recomandări de la locurile de muncă, completarea formularului U1 dacă se va solicita în franţa ajutor de şomaj etc. o experienţă foarte interesantă a Ministerului de afaceri externe este faptul că acesta oferă posibilitatea aplicării individualizate pe un simulator
 pentru găsirea unui loc de muncă sau instituţie de învăţământ superior
, informaţii legate de drepturile de scolarizare, locuinţă, protecţie socială.


În ceea ce priveşte crearea unor afaceri ale francezilor în străinătate atât în ţara gazdă cât şi în ţara de origine se oferă consultanţă prin diferite platforme specializate ale Asociaţiilor francezilor aflaţi în străinătate, prin Agenţia pentru crearea unei întreprinderi APCE şi a Agenţiei Business France care are 85 birouri în 70 state, precum şi prin reţeaua europeană enterprise Europe network sau reţelele Camerelor de Comerţ şi industrie.
 Pentru angajarea francezilor în străinătate există platforme ale asociaţiilor specializate, precum APEC Asociaţia pentru locuri de muncă pentru cadrele cu diplome de studii, APECITA (Association pour l’emploi des cadres, ingénieurs et techniciens de l’agriculture et de l’agroalimentaire) pentru cadrele din agricultură, AGIRC oferă informaţii pentru asiguraţii săi şi  pentru pensionarii aflaţi în străinătate.Pentru cei aflaţi în şomaj se acordă o asistenţă specială prin înscriere prin internet pe site-ul Ministerului muncii francez a afiliaţilor la Pôle Emploi Services (Institution gestionnaire de l’Assurance chômage des expatriés). 
 Cei neafiliaţi aplică pentru acordarea unei alocaţii temporare pe o durată de 182 zile. La sosirea în ţară platforma de sprijin social oferă informaţii în legătură cu drepturile sociale din Franţa şi statele UE,
 precum şi cu situaţia celor veniţi din afara UE , membrilor asiguraţi ai Casei francezilor din străinătate la (Caisse des Français de l’Etranger /CFE) care au asigurare PUMA sau nu au asigurare şi se înscriu la asigurarea primară de sănătate la domiciliu. Platformele de informare dau informaţii în legătură cu găsirea rapidă a unui medic pentru servicii de sănătate diverse
.


Ca ţară gazdă Franţa a aplicat un sistem de susţinere a sistemului de trimitere a banilor de către imigranţi în ţările de origine defiscalizând aceste transferuri de bani. Pentru a încuraja utilizarea de canale oficiale, Franța a întreprins o amplă politică codevelopment care a inclus reforme ale sectorului financiar pentru a sprijini diaspora şi contribuțiile migranților la țările de origine. Franța a iniţiat astfel o experienţă nouă în politicile europene de migrație defiscalizând economiile migranţilor. Această strategie de bancarizare, prin care băncile comerciale au fost autorizate de guvernul francez să acorde scutiri de taxe asupra economiilor migranților, a stimulat serviciile bancare cu amănuntul, atât în Franţa cât şi în ţările de origine. Defiscalizarea a încurajat migranții să folosească canalele oficiale pentru transferul de fonduri, prin urmare, a încurajat "bancarizarea" realizării de economii şi procesului de transferuri. Acest lucru, la rândul său, a descurajat utilizarea companiilor de transfer de bani, care, de exemplu, în Africa de Vest ocupă de 70% din plăţile oficiale. 

GERMANIA

Ministerul afacerilor externe german
 prezintă pe site-ul său oficial serviciile oferite de ambasadele şi consulatele germane  cetăţenilor germani aflaţi în afara ţării, centrele de informare, centrele de răspuns la situaţiile de criză precum şi platformele Web 2.0. cu date ctuale despre situaţia acestora.


Misiunile germane dincolo de granite
 au îndatoriri legate de colectarea informaţiilor legate de cetăţenii germani aflaţi în afara ţării, de raportarea problemelor cu relevanţă autorităţilor federale şi landurilor, de a proteja şi sprijini interesele cetăţenilor germani aflaţi în afara ţării, de a lua măsuri şi de a oferi asistenţă în situaţii de criză, a oferi servicii legate de obţinerea unor documente şi acte oficiale, de a sprijini companiile germane în activitatea lor în afara ţării, de a promova schimburile culturale, etc.

Recent, la nivel legislativ a fost modificata legea nationalităţii,
 fiind adoptate noi prevederi referitoare la alegerea cetăţeniei, acestea devenind mai flexibile în ceea ce priveşte deţinerea unei singure cetăţenii pentru cei care au trăit mai mult în afara ţării. Noile prevederi au intrat în vigoare pe 20 decembrie 2014. În conformitate cu secțiunea 29 din Legea cetățeniei, în versiunea modificată, orice persoană care posedă doar cetățenia unui alt stat UE sau Elveția, în plus față de cetățenia germană, este scutită de obligația de a alege. Obligația de a opta pentru o cetățenie intervine numai în cazul prevăzut de lege și în cazul în care persoana în cauză primește notificarea cu obligația de a  prezenta o declarație de alegere, însoţită de  informarea în legătură cu potențialele consecințe juridice ale acestei decizii. 

Recent a fost de asemenea modificată legea imigraţiei
, prin anume prvederi oferindu-se numeroase facilităţi persoanelor cu înaltă calificare care voiau să imigreze în Germania. Legea prevede ca pentru persoanele cu înaltă calificare să se acorde rezidență permanentă încă de la început. Acestea pot să obțină de asemenea o autorizație de decontare imediat după sosirea în Germania. Membrii familiei care vin în Germania, cu ei sau li se alătură la o dată ulterioară, au dreptul să aibă acces la activități lucrative. Permisele de ședere vor fi acordate persoanelor care intenționează să facă cercetare la un centru de cercetare recunoscut de Oficiul Federal pentru Migrație și Refugiați, cu condiția ca, în prealabil, să fie semnat un "acord de admitere" valabil. Procedura de acordare a vizelor pentru acești cercetători se desfășoară ca o procedură simplificată, fără implicarea autorităților străine
. Conform aceleiasi legi, persoanelor care desfășoară activități independente le poate fi emis permis de ședere în cazul în care există un interes special economic sau specific regional, în cadrul proiectului de afaceri planificat. În acest scop, fiecare caz este examinat, ținându-se seama în mod corespunzător de impactul asupra economiei și de finanţarea sistemului de asigurări.
Biroul federal german pentru migraţie şi refugiaţi acordă o atenţie deosebită întoarcerii cetăţenilor germani aflaţi în afara ţării prin crearea unor platforme performante de comunicare cu aceştia: The return hotline unde persoanele care vor în perspectivă să se întoarcă pot adresa întrebări  autorităților și voluntarilor cu privire la întoarcerea voluntară, în scopul de a obține informații utile. Linia telefonică de urgență în vederea întoarcerii acceptă cereri prin telefon, în limba germană și engleză.  
Linia telefonică de urgență este completata eficient de Centrele locale de consiliere ale landurilor care devin locul sosirii celor care se întorc în ţară. Landurile oferă  informații cu privire la programele de întoarcere și de reintegrare existente și sunt disponibile informații cu privire la cel mai apropiat centru de consiliere, folosindu-se aplicaţia WebGis. Potențialii  repatriaţi pot apela de asemenea la un centru independent de consiliere pentru întoarcere, punând întrebări în orice moment. Consilierea pentru întoarcere  este responsabilitatea landurilor federale și este asigurată de către organizații de asistență socială independente. În cele mai multe cazuri se pot obţine informaţii cu privire la oportunitățile și perspectivele oferite, precum și cu privire la programele de sprijin ale imigranţilor străini care se întorc în țara lor de origine și în legatură cu programele de reintegrare ale acestora. In acest scop se foloseste o baza de date foarte complexă a Centrului pentru intoarcere voluntara
numită ZIRF database.

ITALIA
După cel de-al doilea război mondial, Italia se confruntă cu o perioadă de emigrare puternică în afara graniţelor ţării, însuşi Preşedintele Consiliului, Alcide De Gasperi, fiind cel care îi îndemna pe italieni să înveţe o limbă străină şi să plece în străinătate, încercând astfel să amortizeze tensiunile sociale şi politice, dar şi să reducă numărul mare de şomeri, din perioada dificilă de după război. După ce a contribuit la bunăstarea anilor 50-60, emigrarea italiană se redimensionează în anii `70 (În 1975 are loc prima Conferinţă Naţională pe tema Emigraţiei (Conferenza Nazionale dell’Emigrazione)
 şi se normalizează in deceniile următoare, fiind caracterizată de următorii factori:  

- operativitatea consiliilor regionale de emigrare la mijlocul anilor `80, devenite principala referinţă a comunităţii, precum şi consolidarea asociaţiilor cu caracter regional

-  reforma Legii cetăţeniei (legea 91/1992)

-  îmbătrânirea emigranţilor şi construirea de case pentru persoanele vârstnice

- creşterea numărului de întreprinderi mici şi mijlocii în interiorul colectivităţilor de italieni, fiind creditate ca şi “business communities” (în 1999, în Germania erau peste 65.000 de italieni care desfăşurau o activitate independentă)

- dezvoltarea la scară largă a instituţiilor din patronat

- convocarea Celei de-a Doua Conferinţe Naţionale pe tema emigraţiei, la Roma, între 28 noiembrie – 3 decembrie 2000, în baza cererii de a considera emigraţia o problemă naţională.

- respingerea, în mai multe rânduri, a propunerii de extindere a votului italienilor din afara graniţelor ţării, propunere care a gasit aprobare abia un deceniu mai târziu.

- o mai mare implicare a femeilor în procesele de migraţie, care fiind mai numeroase decât bărbaţii îşi asumă rolul de protagoniste active în procesele culturale.

Conform Constituţiei Italiene, art 35, Republica “recunoaşte dreptul la emigraţie, sub rezerva obligaţiilor prevăzute de lege în interes general, şi protejează salariaţii italieni din străinătate.”  

Ca rezultat al dezbaterilor pe tema modificării Constituţiei din anii 1999-2000, Parlamentul Italian a modificat art. 48 din Constituţie la 17 ianuarie 2000, stabilind crearea de circumscripţii electorale în străinătate: “Legea prevede cerinţe şi modalităţi pentru exercitarea dreptului de vot de către cetăţenii stabiliţi în străinătate şi garantează aplicabilitatea acestui drept. Se va înfiinţa o circumscripţie pentru cetăţenii italieni din străinătate în ce priveşte alegerile pentru Camerele Parlamentului; numărul de locuri al acestei circumscripţii este stabilit în cadrul unei prevederi constituţionale, potrivit criteriilor prevăzute de lege” (art. 48. alin3)

Legea nr. 459 din 27 decembrie 2001
 oferă normele pentru exercitarea dreptului de vot al cetăţenilor italieni care locuiesc în afara graniţelor Italiei şi explică procedura procesului electoral.

Un set de legi adoptate în perioada 1985-2001 de Parlamentul Italiei, în încercarea de a transforma reprezentarea diasporei într-o realitate, a oferit un impuls timpuriu de modificare a compoziţiei structurii parlamentare. Legea 205 din 8 mai 1985
, consolidată mai apoi în 23 octombrie 2003, stabileşte bazele legale pentru crearea Comitetului Italienilor din Străinătate. Acest Comitet a constituit un element semnificativ în repartizarea diasporei pe districte electorale regionale. Scopul acestui proces a fost crearea unui organism regional reprezentativ alcătuit din membri cu ideologii diferite, proveniţi din regiuni şi clase sociale diferite care să reflecte cât mai bine compoziţia demografică şi interesele variate ale diasporei.

Registrul Cetăţenilor Italieni Rezidenţi în Străinătate (Anagrafi dei Cittadini Italiani Residenti all'Estero (AIRE) a fost infiinţat în 1990, în urma adoptării legii nr. 470 din 27 octombrie 1988
. AIRE conţine datele cetăţenilor care au declarat, conform art. 6 din Legea nr. 470/1988, că vor să trăiască în străinătate pentru o perioadă mai mare de 12 luni.

Conform informaţiilor de pe site-ul Ministerului Sănătăţii din Italia
, cetăţenii italieni care îşi mută reşedinţa într-un stat cu care Italia nu are în vigoare niciun acord, pierd dreptul la asistenţa medicală, atât în Italia cât şi în străinătate, prin ştergerea lor din Registrul Cetăţenilor Italieni Rezidenţi în Străinătate (AIRE), cu excepţia cetăţenilor care pleacă pe bază de detaşare, care îşi păstrează dreptul la asistenţă medicală atât în Italia cât şi în străinătate. Înscrierea în Registrul Italienilor Rezidenţi în Străinătate sau dreptul de vot în Italia nu oferă şi dreptul la asistenţă medicală în Italia.

Cu toate acestea, în conformitate cu Decretul Ministerului Sănătăţii
 din 1 februarie 1996 cetăţenilor cu statut de emigrant (cei care au obţinut cetăţenia italiană pe teritoriul naţional, născuţi în Italia) şi pensionarilor cu pensii plătite de instituţiile italiene de siguranţă socială, care se întorc temporar în Italia, le sunt recunoscute, în mod gratuit, servicii de asistenţă medicală de urgenţă pentru o perioadă de maxim 90 de zile dintr-un an calendaristic, chiar dacă aceştia nu au asigurare medicală (publică sau privată) pentru a beneficia de aceste servicii. Pentru a beneficia de servicii spitaliceşti de urgenţă, cetăţenii trebuie să prezinte un certificat eliberat de Consulat care să ateste statutul acestora de emigranţi. În lipsa certificatului, se poate da o declaraţie pe propria răspundere prin care se anunţă statutul de emigrant şi faptul că respectivul nu beneficiază de o asigurare de sănătate.

Unele regiuni (de exemplu Veneto) asigură o asistenţă medicală extinsă pentru cetaţenii emigranţi originari din regiunea respectivă. 

Ministerul italian de interne a lansat un Ghid pentru Italienii din strainatate – Drepturi şi îndatoriri
 care se doreşte a fi un instrument de referinţă imediată pentru cetăţenii care se stabilesc în străinătate.


La nivel parlamentar, în cadrul Senatului Italiei există o Comisie pentru problemele italienilor din străinătate, înfiinţată printr-o decizie a Conferinţei Preşedinţilor Grupurilor Parlamentare. Scopul principal al acestei Comisii este cunoaşterea şi cercetarea condiţiei italienilor care trăiesc în afara graniţelor ţării şi abordează o serie de teme importante pentru comunităţile din străinătate, cum ar fi: reforma serviciilor consulare, promovarea limbii şi culturii italiene, asistenţa socială, regimul paşapoartelor şi al cărtilor de identitate, aspecte referitoare la cetăţenie, informare asupra acordurilor bilaterale referitoare la emigrare/imigrare.

LETONIA
Cu toate că Legea fundamentală a Letoniei nu conţine prevederi precise referitoare la diasporă (există doar precizarea la articolul 98 potrivit căreia “oricine are dreptul să părăsească ţara. Oricine deţine un paşaport leton va fi protejat de Stat atunci când este în străinătate şi este liber să se întoarca în Letonia”), interesul acordat diasporei letone este unul foarte mare, manifestându-se în special printr-o serie de iniţiative guvernamentale ce vizează letonii care trăiesc în afara graniţelor ţării.

În cadrul Parlamentului leton funcţionează Comisia Sejmului Republicii Letonia pentru comunităţile letone de pretutindeni, comisie care are ca principal scop atât monitorizarea comunităţilor letone din afara ţării şi a problemelor cu care aceştia se confruntă cât şi propunerea de soluţii pentru acestea.

Statul leton desfăşoară o serie de proiecte şi programe dedicate diasporei, coordonate, în cea mai mare parte de Ministerul Afacerilor Externe. Reţeaua de misiuni diplomatice şi consulare a Ministerului de Afaceri Externe reprezintă primul instrument de consolidare a relaţiilor dintre Letonia şi cetăţenii săi care trăiesc în afara graniţelor ţării.

La 9 mai 2013, după mai mult de doi ani de muncă meticuloasă, Parlamentul a adoptat o serie de amendamente la Legea cetăţeniei
, aprobate de preşedintele ţării şi intrate în vigoare la 1 octombrie 2013. Scopul acestor amendamente a fost de a îmbunătăţi Legea cetăţeniei, luând în considerare evoluţiile de dupa 1998 şi de a simplifica şi mai mult dobandirea cetăţeniei şi procesul de naturalizare. În ceea ce priveşte primul obiectiv, creşterea mobilităţii populaţiei letone, dupa aderarea la UE şi, în consecinţă, nevoia de a întreţine legăturile cu cetăţenii din toată lumea a determinat necesitatea de a extinde semnificativ ideea dublei cetăţenii.

 
Planul de Actiune referitor la cooperarea cu diasporei letone pentru 2015-2017 
(proiect adoptat in cadrul întâlnirii secretarilor de stat din 17 iulie 2014) este un document de planificare a politicilor intersectoriale elaborat de Ministerul Afacerilor Externe. Scopul acestui plan de acţiune este de a aduna toate măsurile ce vor fi luate pentru a coopera cu diaspora şi de a le implementa pe cele care ţin de competenţa Ministerului Afacerilor Externe şi a altor ministere precum şi a instituţiilor administrative ale statului. Planul conturează mai multe direcţii de lucru: acordarea de sprijin pentru şcolile de weekend şi pentru profesori, în scopul îmbunătăţirii competenţelor profesionale; acordarea de ajutoare pentru nevoile diasporei în domeniul educaţional, inclusiv electronice; organizarea de tabere de limbă letonă pentru copiii din diaspora. 

În momentul de faţă există peste 100 de şcoli letone în întreaga lume, în anul 2016 fiind deschise încă doua, în Turcia şi Grecia, potrivit unei declaraţii a lui Peteris Elferts (la acea vreme ambasadorul pentru diaspora al Ministerului de Externe leton) din anul 2016 făcută la postul public de radio leton. De asemenea, referindu-se la activitatea sa de ambasador al diasporei din ultimii ani, Elferts a menţionat organizarea Forumului mondial leton pentru economie si inovare, crearea Centrului de Cercetare pentru Diaspora şi Migraţie la Universitatea din Letonia, precum şi sprijinul acordat mass-mediei din diaspora.

Ghidul privind Identitatea Naţională, Societatea Civilă şi Politica de Integrare 2014-2018
 este un document guvernamental care defineşte cooperarea cu diaspora ca fiind una din liniile de acţiune de urmat pentru guvern. Ministerul Culturii este responsabil cu coordonarea punerii în aplicare a prevederilor Ghidului. Conform acestui document, responsabilitatea pentru politicile privind diaspora revine Ministerului Culturii, Ministerului Afacerilor Externe, Ministerului Educaţiei şi Ştiinţei, Ministerului Economiei şi altor instituţii publice competente care trebuie să coopereze cu partenerii sociali şi organizaţiile non-guvernamentale, în special cu organizaţiile şi comunităţile letone. 

Scopul politicilor dedicate diasporei nu este doar de a sprijini, ci şi de a coopera cu letonii care trăiesc în afara graniţelor ţării. Angajarea resurselor intelectuale şi a experienţei diasporei poate fi un beneficiu pentru Letonia, în perspectiva informaţiilor valoroase pe care le poate primi de la disaporă şi a iniţierii unor proiecte de cooperare în domeniul economiei, educaţiei şi culturii, bazându-se pe interesele reciproce ale Letoniei şi ale  diasporei. 

În 2013, Ministerul Afacerilor Externe, în raportul său cu privire la Cooperarea Ministerului Afacerilor Externe cu diaspora letonă în 2013 - 2015
, a stabilit patru linii de acţiune: facilitarea angajării civice şi politice a diasporei; păstrarea legăturilor diasporei cu Letonia şi a identităţii letone; promovarea cooperării cu diaspora în domeniul afacerilor, ştiinţei, educaţiei şi culturii; acordarea de sprijin pentru cei care doresc să se întoarcă în Letonia.

La 16 noiembrie 2012, Consiliul de Afaceri Demografice a decis ca Ministerul Afacerilor Externe, în colaborare cu Ministerul Culturii să infiinţeze un grup de lucru permanent în cadrul Consiliului de Monitorizare pentru Implementarea Ghidului privind Identitatea Naţională, Societatea Civilă şi Politica de Integrare. Grupul de lucru este responsabil de a se asigura că se urmareste o politică pe termen lung, bine coordonată  în problemele diasporei. Grupul de Lucru pentru Politica Diasporei
 a fost înfiinţat în octombrie 2013 pentru punerea în aplicare a Ghidului de Identitate Naţională, sub supravegherea Consiliului de Monitorizare. Grupul de lucru este condus de Ministerul de Externe în colaborare cu Ministerul Culturii, care funcţionează ca un secretariat. 

Conform raportului de activitate al Grupului, din august 2016, a fost oferit sprijin pentru 90 de proiecte şi activităţi în domeniul culturii, educaţiei, cercetării, afacerilor şi sportului. În perioada 2013-2015 Ministerul Afacerilor Externe a alocat 341.711 euro pentru implementarea proiectelor privind diaspora. Printre cele mai notabile se numără Forumul Mondial Leton pentru Economie şi Inovare, activităţile de tineret din Letonia, Irlanda, Marea Britanie şi Belgia, înfiinţarea Centrului de Cercetare pentru Diaspora şi Migraţie la Universitatea din Letonia, o competiţie pentru ştiri şi programe referitoare la diaspora, derulată împreună cu Consiliul Naţional pentru Mass-Media Electronică. 

În acelaşi raport, sunt menţionate cercetările în domeniul procesului de emigraţie, dar şi consolidarea platformelor de comunicare şi sprijin acordat mass-mediei din diaspora.

În cadrul întalnirii de prezentare a raportului au fost analizate soluţiile adoptate de Conferinţa pentru Diaspora organizată de Ministerul Culturii, concentrându-se asupra cererii de instituire a unei organizaţii non-guvernamentale de migranţi social activi reîntorşi, pentru a sprijini migraţia de întoarcere.

Parlamentul leton a aprobat la 22 mai 2014 Ghidul pentru Dezvoltarea Educaţiei 2014-2020
, iniţiat de Ministerul Educaţiei şi Ştiinţei, care defineşte educaţia calitativă şi incluzivă pentru dezvoltarea personalităţii, bunăstarea oamenilor şi dezvoltarea durabilă a Statului ca obiective generale pentru politica de dezvoltare a educaţiei. Direcţia de acţiune "Lărgirea posibilităţilor şi a accesibilităţii educaţiei formale suplimentare pentru copii şi tineri" intenţionează să implementeze măsuri de sprijin pentru diaspora în  ceea ce priveşte însuşirea limbii şi culturii letone. Sprijinul pentru dezvoltarea unor procedee metodologice moderne de educaţie pentru însuşirea limbii letone ca a doua limbă şi ca limbă străină şi pentru menţinerea perfecţionării profesionale a cadrelor didactice care predau adulţilor este atribuit direcţiei de învăţământ - "Lărgirea posibilităților educaţionale pentru adulţi". Asigurarea sprijinului pentru diaspora în dobândirea limbii şi culturii letone implică crearea de materiale educaţionale şi metodologice, perfecţionarea profesională a cadrelor didactice, educarea şi informarea părinţilor, organizarea de tabere de limbă pentru copii, precum şi sprijin pentru şcolile din diaspora şi dezvoltarea materialelor de suport  didactic, în scopul de a ajuta elevii să se reintegreze în sistemul educaţional al Letoniei.

Ghidul pentru Politici Culturale 2014-2020 “Letonia Creativă”
 (aprobat prin Ordinul Guvernului nr. 401 din 29 iulie 2014) subliniază importanţa tehnologiilor moderne în procesul creative şi conservarea limbii letone, inclusiv necesitatea de a asigura accesibilitatea la cultura şi la serviciile culturale cu ajutorul tehnologiilor moderne pe întreg teritoriul Letoniei, precum şi în diaspora şi pentru persoanele interesate din afara Letoniei.


În Ordinul Guvernului nr 630 din 3 noiembrie 2014 Orientări în Politica Limbii Oficiale a Statului pentru perioada 2014-2020
, este accentuată ideea că în zilele noastre caracterul emigraţiei s-a schimbat: dacă înainte oamenii emigrau pentru o viaţă permanentă într-o altă ţară, de cele mai multe ori întrerupând legăturile cu ţara de origine, acum este posibilă libera circulaţie în diferite ţări şi, desigur, reîntoarcerea în ţara natală şi este, de asemenea mai uşor să se păstreze legătura cu ţara natală de la distanţă. Menţinerea limbii letone în diaspora este elementul esenţial în asigurarea apartenenţei diasporei la Letonia, în special în rândul tinerilor  care au emigrat recent şi a copiiilor născuţi în străinătate, pentru că ei se confruntă direct cu procesele de integrare şi de asimilare în ţara de reşedinţă. Prin urmare, politica Letoniei şi sprijinul organizatoric şi financiar pentru funcţionarea şcolilor de week-end din diaspora, dezvoltarea profesională a cadrelor didactice din aceste şcoli şi asigurarea mijloacelor educaţionale adecvate au o importanţă foarte mare în păstrarea limbii letone în diaspora.

LITUANIA
În Constituţia Lituaniei se prevede la art. 13 că : “Statul lituanian îşi protejează cetăţenii aflaţi în străinătate.”

Politica guvernului privind minorităţile naţionale este iniţiată şi implementată de către Departamentul pentru Minorităţile Naţionale şi Diaspora din cadrul Guvernului Republicii Lituania, infiintat în 1989. În punerea în aplicare a acestei politici Departamentul monitorizează situaţia minorităţilor naţionale din ţară, investighează nevoile lor, elaborează tratate internaţionale şi le prezintă Guvernului, înaintează propuneri cu privire la adoptarea şi modernizarea legilor în domeniu, efectuează diverse sondaje, informează publicul despre priorităţile minorităţilor naţionale, viaţa lor culturală şi publică
.

În contextul proceselor de migraţie internaţionale Lituania a jucat un rol important în calitate de ţară "generatoare" de migranti. Tendinţa de emigrare a prevalat în Lituania timp de mai mulţi ani. Emigraţia continuă să fie dominantă în Lituania, sub acelaşi puternic aspect economic ca motiv de mobilitate spre vestul Uniunii Europene. Din cauza emigrării în masă şi a intenselor dezbateri asupra nivelurilor politice şi sociale, în 2011, a fost adoptat programul "Global Lituania"
 şi legislaţia de susţinere (cum ar fi planurile de acţiune pentru punerea în aplicare a programului pentru perioada 2011-2019), program ce are scopul de a implica emigranţi lituanieni în viaţa statului. Aceste documente reglementează politicile de emigrare, în special în ceea ce priveşte comunităţile de migranţi din Lituania în străinătate
. 

În paralel cu "Global Lituania", în care sunt accentuate legăturile dintre comunităţile de migranţi şi statul lituanian, Orientările generale ale politicii de migraţie lituaniene au ca prioritate migraţia de întoarcere şi încearcă să reducă fluxul de emigrare ridicat al populaţiei din Lituania. Programul "Global Lituania" este pus în aplicare printr-un plan de acţiune inter-agenţii, care se actualizează anual. "Global Lituania" şi planul său de acţiune îşi propune să susţină cinci obiective principale în diaspora lituaniană: să încurajeze menţinerea identităţii lituaniene; să promoveze implicarea în viaţa Lituaniei; să sprijine eforturile  diplomaţiei publice; să transforme "exodul creierelor" în "circulaţia creierelor" şi să consolideze comunicarea prin tehnologii inovatoare.

MALTA

În Constituţia Maltei se prevede la art. 20 faptul că “Statul facilitează participarea cetăţenilor maltezi care trăiesc în străinătate la viaţa politică, socială, economică și culturală a Maltei.”


Consiliul pentru maltezii din strainatate
 – al cărui preşedinte este chiar ministrul Afacerilor Externe, este alcătuit din 15 membri reprezentanţi ai comunităţilor  malteze din străinătate (Australia, Canada, SUA, UK şi alte state ale Uniunii Europene).

A şasea reuniune a Consiliului a avut loc odată cu Convenţia pentru maltezii din străinătate, un eveniment care a reunit maltezi din diferite ţări şi diverse medii sociale pentru trei zile de discuţii şi ateliere de lucru, printre alte activităţi. În acest context, Consiliul a evaluat rezultatele Convenţiei şi au discutat calea de urmat. În plus, Consiliul a discutat mai multe probleme care afectează în mod direct pe maltezii din străinătate. Dintre acestea, a investigat diferite modele practice ale sistemelor de vot folosite în alte ţări care permit cetăţenilor să voteze din ţara de rezidenţă. Alte elemente de pe agenda Consiliului au fost: actualizarea Legii XX din 2011 prin care a luat fiinţă Consiliul; evoluţia procesului de realizarea a paşapoartelor biometrice, predarea limbii malteze în comunităţile malteze din ţările străine

Ultimele două secole au fost caracterizate prin valuri de sute şi adesea mii de emigranţi  maltezi şi gozitani în diferite părţi ale lumii. Cel mai mare val a fost înregistrat la mijlocul anilor 1950, când un număr de comunităţi din diaspora au fost înfiinţate în marile oraşe ale lumii - Adelaide, Brisbane, Cardiff, Detriot, Londra, Mackay, Marsilia, Melbourne, New York, Perth, San Francisco, Sydney si Toronto. Aproape două decenii mai târziu, în 1969, Comisia pentru Migranţii Maltezi (MEC) a organizat prima Convenţie a migranţilor maltezi la care au participat maltezi din Australia, Canada, Egipt, Tunisia, Statele Unite ale Americii şi Regatul Unit. Subiectele discutate la această primă convenţie au inclus: statistici şi istoria migraţiei malteze; voluntariat şi munca filantropică; asimiliare; asistenţa spitiruală a  migranţilor din Malta; şi ideea de uniune în rândul migranţilor din Malta.

La momentul respectiv doar câteva ţări mediteraneene şi-au dat seama că aceste comunităţi reprezintă un bun important şi o parte integrantă a ţării de origine. Din punct de vedere european, Malta a fost un pionier în ceea ce priveşte realizarea importanţei diasporei sale.

În urma Convenţiei pentru maltezii din străinătate din anul 2010, a fost înfiinţată în mod oficial, Federaţia Maltezilor din Străinătate, alcatuită din reprezentanţi ai comunităţilor de maltezi din diferite ţări. În 2011, a fost înfiinţat, cu aprobarea Camerei Reprezentanţilor, Consiliul pentru Maltezii din Străinătate, din care fac parte reprezentanţi ai comunităţilor malteze, precum şi experţi în domeniul migraţiei. Consiliul este reprezentat de 5 experţi din Australia, Canada, Marea Britanie, Europa şi Malta şi membri ai Consiliului din Australia, Statele Unite ale Americii, Canada, Europa şi Malta.

Direcţia pentru maltezii din străinătate (DMLA) a fost înfiinţată în 2012 prin articolul 8 din capitolul 515 - Consiliul pentru maltezii din străinătate (CMLA), Legea XX din 2011
. Aceasta funcţionează ca parte a Direcţiei Generale pentru Politică, Afaceri UE şi Maltezii din Străinătate si este responsabilă pentru a asigura punerea în aplicare a Legii XX. Viziunea de ansamblu a Direcţiei pentru maltezii din străinătate este de a deveni punctul central pentru informare, consiliere şi coordonare pentru maltezii care traiesc în străinătate, precum şi pentru orice asociaţie sau organizaţie non-guvernamentală care reprezintă maltezii din străinătate.

OLANDA
Olanda este una din ţările cu mare experienţă în domeniul relaţiilor cu cetăţenii aflaţi în afara graniţelelor statului de origine, iar această experienţă i-a conferit adesea rolul de monitorizare şi coordonare a acestor politici. Guvernele care au fost preocupate şi au aplicat politici de Asistenţă Oficială pentu Dezvoltare au considerat ca fiind folositoare crearea de platforme care să faciliteze implicarea diasporei în dezvoltare, cum ar fi Diasporas for Development în Olanda, Regroupement des Organismes Canado-Haïtiens pour le Développement în Canada sau Connections for Development în Marea Britanie. Astfel de instituţii încurajează sistematic schimbul de idei şi informaţii, dar în acelaşi timp reprezintă şi un mijloc de consolidare a capacităţilor. În unele cazuri, pot chiar să evolueze în parteneri operaţionali pentru agenţiile naţionale de dezvoltare.

În colaborarea cu partenerii din diaspora unele guverne au gasit că cele mai de succes proiecte şi programe derulate sunt cele venite din iniţiativa diasporei mai degrabă decât cele rezultate din iniţiativa guvernului. EC-UN Joint Migration and Development Initiative (JMDI) a constatat că “politicile prea puternice iniţiate de guverne pot actiona ca un factor de descurajare pentru implicarea diasporei”

Partenerii guvernamentali în problema diasporei, indiferent dacă sunt din ţara de origine sau din ţara de destinaţie, nu trebuie să fie limitaţi doar la nivelul naţional. Este extrem de importantă stabilirea de legături între diasporă şi nivelurile de guvernare locală, având în vedere că în mare parte contribuţiile din partea diasporei tind să fie orientate către locurile de origine. Guvernul local poate încheia parteneriate cu populaţia din diasporă  pentru a ajuta la dezvoltarea ţărilor de origine

Ce este nou totuşi, este interesul guvernelor locale de a se înfrăţi/asocia cu municipalităţile mari şi/sau care au înregistrat un număr mare de nou veniţi din alte ţări în comunităţile respective. Municipalităţile olandeze au stabililt relaţii cu guvernele locale din ţări sursă cum ar fi Turcia, Suriname şi Maroc. În prezent în Olanda există aproximativ 39 de iniţiative municipale de înfrăţire orientate pe diaspora. Proiectele de parteneriat “city-to-city” se concentrează adesea pe întărirea guvernării locale. De exemplu, municipalitatea olandeză Zeist recomandă partenerilor săi municipali din Berkane, Maroc cum să-şi îmbunătăţească strategia de gestionare a deşeurilor
.
Un studiu din anul 2009 din Olanda referitor la proiectele de înfrăţire arată că oraşele medii ca Arnhem, Meppel şi Haarlem care au un numar relativ mic de emigranţi au reuşit să implice cu success organizaţiie emigranţilor în programele de înfrăţire. Pe de altă parte, oraşe mari ca Amsterdam cu un număr foarte mare de emigranţi au înţeles că implicarea unui grup de emigranţi în defavoarea altuia poate crea tensiuni între grupuri, dar şi între stat şi emigranţi. De cele mai multe ori cetăţenii emigranţi sunt divizaţi şi politizaţi, ceea ce face mult mai dificilă implicarea lor în proiecte
.

POLONIA
Potrivit unor estimări, 15-20 milioane de persoane de origine poloneză trăiesc în afara Poloniei (populaţia actuală a ţării este puţin peste 38 de milioane). Motivele pentru această deplasare masivă a mai multor generaţii de polonezi variază: schimburi de frontieră, relocare forţată şi emigrarea politică sau economică. Comunităţi mari de polonezi sau persoane de origine poloneză pot fi găsite în Statele Unite ale Americii, Germania, Ucraina, Rusia, Belarus, Lituania, Franţa, Regatul Unit al Marii Britanii, Suedia , Irlanda dar şi Brazilia, Canada, Australia şi Argentina. De asemenea, polonezii se întalnesc în multe alte ţări de pe toate continentele.

În ultimele două decenii Republica Polonă se bucură de libertatea si suveranitatea recâştigate, iar Ministerul polonez al Afacerilor Externe, Senatul şi multe alte instituţii au făcut mari eforturi pentru a ajuta cetăţenii polonezi strămutaţi în întreaga lume. Această asistenţă cuprinde o varietate de forme şi activităţi, de la un ajutor financiar şi de susţinere activă a drepturilor polonezilor din ţările de reşedinţă la gesturi simbolice ale patrimoniului naţional - atât de importante pentru cetăţenii polonezi şi pentru milioanele de polonezi care trăiesc departe de ţara lor natală.

În Capitolul I, Republica, art. 6 alin 2 din Constituţia Poloniei se prevede că: “Republica Polonă oferă asistenţă polonezilor care trăiesc în afara graniţelor ţării pentru menţinerea legăturii cu patrimonial cultural naţional”, iar în Capitolul II, art 36 este menţionat faptul că: “Pe teritoriul unei ţări terţe, un cetăţean polonez beneficiază de protecţia Republicii Polone”.

În august 2015 Consiliul de Miniştri adoptă un nou program de cooperare cu diaspora poloneză
, care se axează, în principal, pe ideea unei colaborări pe bază de parteneriat între statul polonez şi diasporă. Există în jur de 20 de milioane de cetăţeni polonezi care trăiesc peste tot în lume, în acest moment. Programul îşi propune să abordeze provocarea de a colabora cu ei - pentru a permite migranţilor care lucrează pe pieţele forţei de muncă din Europa sa menţina legătura cu Polonia, pentru a oferi tinerilor membri ai comunităţilor poloneze, o cooperare în condiţii atractive, să acceseze potenţialul profesioniştilor de origine poloneză, şi pentru a proteja în mod eficient drepturile minorităţilor poloneze.

În Strategia guvernului pentru cooperarea cu diaspora, pentru anii 2015-2020 se recunoaşte că polonezii din ţările UE / Spatiului Economic European ca fiind unul dintre cele mai importante grupuri pentru diaspora poloneză. Sarcina principală a guvernului, identificată în strategie, este de a ajuta noii migranţi să menţină puternice legăturile cu Polonia şi să facă posibilă întoarcerea lor în ţară, pe fondul unui angajament economic pozitiv al Poloniei şi să speculeze orice înrăutăţire a situaţiei economice şi sociale din ţările care găzduiesc diaspora poloneză. Cel mai important punct al strategiei guvernamentale poloneze îl reprezintă intenţia de a investi mai mult în cursurile de limbă poloneză din străinătate şi promovarea cunoştinţelor despre Polonia, în special în rândul tinerilor, pentru a-i sensibiliza cu privire la drepturile prevăzute în cadrul regimului de liberă circulaţie, pentru a facilita şi a promova întoarcerea în ţară şi pentru a dezvolta o mai bună cooperare în diferite domenii, cum ar fi cultura,  mediul de afaceri şi guvernarea locală. Succesul potenţial al acestor politici depinde nu numai de calitatea politicilor statului care dă migranţii, dar şi de nivelul de auto-organizare şi de poziţia diasporei din ţările de destinaţie. Aceşti factori din urmă reprezintă un obstacol pentru dezvoltarea diasporei poloneze, deoarece migranţii post-aderare din UE sunt relativ slab organizati şi numai rareori se angajeză în promovarea ţării lor şi în alte tipuri de activităţi sociale şi culturale.

Programul cadru al guvernului polonez, care se întinde pe o perioadă de 6 ani stabileşte următoarele obiective strategice: să sprijine predarea limbii poloneze şi învăţământului în limba polonă ca limbă de predare, să promoveze cunoştinţe despre Polonia, să consolideze identitatea poloneză, să asigure participarea diasporei la cultură naţională, să-i  sprijine pe polonezii care doresc să se întoarcă în ţara lor de origine, să creeze stimulente pentru persoanele de origine poloneză pentru a se stabili în Polonia, şi să favorizeze contactele cu Polonia la mai multe niveluri. Programul este însoţit de un document detaliat care defineşte sarcinile ministerelor specifice şi organismelor guvernamentale centrale, care joacă un rol important în punerea în aplicare a politicii  care priveşte diaspora poloneză.

În cadrul programului, Ministerul Afacerilor Externe îi invită pe partenerii din diaspora să se implice în eforturile comune şi reciproc avantajoase pentru a proiecta o imagine fidelă a Poloniei în străinătate, şi să lucreze împreună la o mai bună cooperare a Poloniei cu ţările în care trăiesc polonezi (prin intermediul guvernelor locale) şi dimensiuni specifice fiecărui sector (prin universităţi, instituţii culturale, şi mediul de afaceri).

Programul stabileşte reguli de cooperare între Guvern şi diaspora poloneză şi polonezii din străinătate, şi accentuează aspectul de parteneriat. Parteneriatul a fost principiul director încă din etapa de elaborare a programului - procesul extins de consultări a fost bine primit de către comunităţile poloneze din străinătate. 

Implicarea diasporei şi a polonezilor din străinătate în cooperarea economică a ţărilor lor de reşedinţă cu Polonia reprezintă o altă dimensiune inclusă în Planul de Cooperare. În acest domeniu, se atribuie un rol special Ministerului Economiei. În plus, acţiunile incluse sunt descrise - în comparaţie cu acţiunile prezentate în domeniile precedente - în cel mai mare detaliu. De exemplu: "Organizarea reuniunilor anuale ale Forumului de afaceri polonez de către Departamentul de Promovare a Comerţului şi Investiţiilor, la care vor participa reprezentanţi ai Ministerului, în scopul de a evalua activitatea mediului de afaceri polonez în respectivele ţări din UE"
 Alte exemple de astfel de acţiuni sunt organizarea concursurilor de "Polish Business Leader", sau prin crearea de Cluburi Poloneze ale Profesioniştilor. Mai mult, se va încerca să se ajungă la polonezii şi oamenii de origine poloneză care lucrează pentru marile corporaţii. Scopul acestor acţiuni este de a-i angaja în promovarea mediului de afaceri polonez. De asemenea, Planul de Cooperare menţionează sprijinul pentru stabilirea unor organizaţii cum ar fi "Clubul de Afaceri al Diasporei Poloneze" sau "Clubul Antreprenorilor Polonezi".

În plan parlamentar
, în perioada dintre cele două razboaie mondiale Senatul Republicii Polonia a dat o mare importanţă problemei emigraţiei şi a încercat să menţină legatura cu grupurile de polonezi din străinătate.  Urmând tradiţiei acelei perioade, Senatul polonez reinstalat dupa 1989 şi-a asumat încă o dată patronajul polonezilor care trăiesc în afara graniţelor ţării. În 1990 a fost înfiinţată asociaţia “Comunitatea Poloneza”, iar preşedintele acesteia a fost Andrzej Stelmachowski, presedintele Senatului.

Preşedintele Senatului este principalul sponsor onorific al numeroaselor iniţiative în beneficiul diasporei poloneze şi al evenimentelor importante, care implică compatrioţii din străinătate. Senatul se străduieşte să menţină legăturile cu polonezii şi cu persoane de origine poloneză care au reşedinţa în străinătate, în principal, prin activitatea Comitetului pentru Afaceri de Emigrare şi Contacte cu Polonezii de Pretutindeni. Senatul este interesat de problemele lor actuale şi de statutul lor juridic în ţările de reşedinţă. Întâlnirile frecvente şi vizitele reprezentanţilor organizaţiilor poloneze din diaspora permit Senatului să se familiarizeze cu situaţia comunităţilor pe care le reprezintă, cu problemele şi nevoile lor.

Senatul iniţiază activitatea şi cooperarea diasporei poloneze şi a comunităţilor poloneze din întreaga lume şi contribuie la protejarea moştenirii culturale poloneze, a tradiţiilor şi obiceiurilor poloneze din străinătate.

Iniţial, Senatul s-a axat pe furnizarea de asistenţă pentru polonezii care trăiesc în ţările din fosta Uniune Sovietică. În prezent, Senatul oferă, de asemenea, sprijin pentru diaspora poloneză şi pentru instituţiile de învăţământ şi culturale poloneze, organizează vacanţe de vară pentru copii şi tineri, promovează atitudini patriotice în rândul tinerei generaţii, oferă asistenţă socială şi desfăşoară activităţi de caritate pentru a ajuta persoanele în vârstă sau cele în nevoie. Senatul polonez a jucat un rol important în renaşterea identităţii poloneze în ţările aflate în estul Poloniei şi în promovarea culturii şi limbii poloneze în lume. Contactele directe dintre polonezi (în special copiii şi tinerii din familiile poloneze) din Est şi patria lor au crescut. Au fost înfiinţate multe ziare şi au fost create numeroase programe de radio şi de televiziune poloneze.

Iniţiativele legislative ale Senatului, adoptate apoi de către Parlament, au reprezentat un progres important în politica Poloniei în ceea ce priveşte polonezii care trăiesc în străinătate. Conform uneia dintre aceste legislative, toţi repatriaţii, în special cei din Kazahstan şi din regiunile din Asia, au primit dreptul să se întoarcă în Polonia. O altă iniţiativă a permis polonezilor care trăiesc în străinătate să participe la al doilea tur al alegerilor prezidenţiale. În anul 2002 a fost adoptată de catre Parlament legea privind declararea zilei de 2 mai ca Ziua Emigrantului Polonez şi a Comunităţilor de expaţi. În anul 2008 a intrat în vigoare Legea privind Carta Polonezului, adoptată la iniţiativa guvernului. Aceasta simplifică procedurile şi acordă privilegii pentru polonezii care trăiesc în Est, permiţându-le intrări multiple în ţară, rambursări de taxe de viză şi accesul la educaţia poloneză. 

În anul 2002 a fost inființat pe langă preşedinția Senatului, Consiliul Consultativ pentru Diaspora Poloneză. Acesta este alcătuit din reprezentanţi ai diasporei poloneze şi reprezentanţi ai organizaţiilor minoritare poloneze de pe toate continentele. Mandatul Consiliului coincide cu cel al Senatului. Consiliul are sarcina de a da avize cu privire la aspectele care sunt importante pentru diaspora poloneză şi pentru polonezii de pretutindeni cuprinse în proiectele de lege cu privire la aceste comunităţi. Conducerea Senatului ia aceste opinii în considerare atunci când decide căror obiective ar trebui să acorde prioritate atunci cand vine vorba de acordarea de sprijin pentru diaspora şi polonezii de pretutindeni în alocarea fondurilor.

În cadrul Sejm-ului există o Comisie permanentă pentru polonezii din străinătate, care se ocupă de problemele privind legăturile dintre Polonia şi polonezi sau persoane de origine poloneză care trăiesc temporar sau permanent în străinătate. Comisia monitorizează în special, situaţia minorităţilor poloneze şi a persoanelor de origine poloneză, incluzând aspecte cum ar fi: educaţia comunităţilor poloneze de pretutindeni, funcţionarea mass-media ale comunităţilor poloneze, precum şi funcţionarea organizaţiilor şi instituţiilor care se ocupă de problemele diasporei poloneze. De asemenea, misiunea comisiei este şi de a evalua implementarea Legii din 7 septembrie 2007 privind Carta poloneză – emisă pentru persoanele de origine poloneză care nu pot avea dublă cetăţenie în ţările în care locuiesc, normele de repatriere conform Legii din 9 noiembrie 2000 privind repatrierea, precum şi evaluarea proiectelor de vara pentru comunităţile poloneze de pretutindeni, cum ar fi organizarea de vacanţe de vară pentru copiii şi tinerii polonezi care trăiesc în străinătate. Comisia permanentă pentru polonezii din străinătate emite opinii cu privire la candidaţii pentru poziţia de consul general al Republicii Polonia.

Ca şi in Ungaria, Grecia sau Slovacia, şi Polonia propune Carta poloneză
 –un document care confirmă că posesorul său aparţine naţiunii poloneze. Carta poate fi acordată persoanelor care nu au cetăţenie sau permisiunea poloneză a rezda în Polonia şi care sunt cetăţeni ai statelor fostei Uniuni Sovietice: Armenia, Azerbaidjan, Belarus, Estonia, Georgia, Kazahstan, Kârgâzstan, Lituania, Letonia, Moldova, Rusia, Tadjikistan, Turkmenistan, Ucraina şi Uzbekistan. Carta poate fi acordată unei persoane care se declară aparţinând "neamului polonez", şi îndeplineşte următoarele condiţii:

• dovedeşte relaţia lui / ei cu tot ce tine de Polonia cel puţin prin cunoştinţe de bază ale limbii poloneze, care este considerată limba lor maternă, precum şi cunoştinţe referitoare la  tradiţiile şi obiceiurile poloneze şi cultivarea acestora;

• în prezenţa consulului Republicii Polone prezintă o declaraţie scrisă în care declară ca aparţine "neamului polonez";

• dovedeşte că cel puţin unul dintre părinţii lui / ei sau a bunicii sau doi străbunici erau de naţionalitate poloneză sau cetăţenie poloneză, sau prezintă un atestat din partea unei organizaţii din diaspora poloneză care acţionează pe teritoriul unuia dintre statele menţionate mai sus, care să confirme că persoana respectivă a fost implicată activ în activităţile lingvistice şi culturale poloneze din cadrul comunităţii poloneze din regiune în ultimii trei ani. 
 
Un deţinător al cartei poloneze are dreptul la:

• a fi scutit de la obligaţia de a avea un permis de muncă pentru străini;

• să înfiinţeze o societate pe aceeaşi bază ca şi cetăţeni ai Poloniei;

• studiu, urmarea unui doctorat şi participarea la celelalte forme de învăţământ, precum şi la lucrările de cercetare şi dezvoltare. Titularul îşi rezervă dreptul de a aplica pentru burse şi alte forme de ajutor pentru străini;

• urmarea învăţământului preşcolar, primar şi secundar în Polonia;

• utilizarea serviciilor de sănătate în situaţii de urgenţă;

• 37% reducere la transportul public ;

• acces gratuit la muzee de stat.

Din 2014 încoace titularul cartei poloneze poate obţine carta de şedere permanentă. De la 2 din septembrie 2016 posesorul cartei poloneze, care se stabileşte în Polonia, cu rezidenţa permanentă, după un an poate dobândi cetăţenia poloneză. De la 1 din ianuarie 2017 aceste persoane vor beneficia de asistenţă financiară pentru primele 9 luni de şedere în Polonia.

SPANIA

De-a lungul timpului guvernele spaniole au înfiinţat o serie de agenţii şi instiţutii care să se ocupe de problema emigranţilor şi de relaţiile cu diaspora spaniolă, începând cu un sistem de emigrare stabilit în 1950 al cărui rol era de a-i sprijini pe spaniolii din afara graniţelor ţării. În centrul acestui sistem era plasat Institutul Spaniol pentru Emigrare (Agenţia Spaniolă pentru Emigrare - IEE), înfiinţat în 1956 care facilita recrutarea cetăţenilor spanioli care să muncească în străinătate şi le oferea cetăţenilor spanioli din străinătate, în special, servicii educaţionale şi culturale. În 1985 IEE a fost înlocuit de Directoratul General pentru Migraţie, iar o parte substanţială din resursele sale umane au fost redirecţionate către gestionarea migraţiei care devenise prioritatea numărul unu a guvernului în domeniul mobilităţii internaţionale. În 2008 Directoratul General devine Secretariatul de Stat pentru Emigrare şi Imigrare, care a fost redenumit în 2012 Secretariatul General pentru  Emigrare şi Imigrare (SGIE), o schimbare de nume care implica un rang administrativ mai jos şi deci şi o prioritate mai scazută.

Guvernul spaniol a facut o serie de paşi pentru a facilita portabilitatea beneficiilor de securitate socială, inclusiv prin încheierea de tratate bilaterale cu aproximativ 20 de ţări şi Acordul Multilateral cu America Latină în domeniul Siguranţei Sociale. Toate acestea i-au ajutat pe spanioli să-şi păstreze şi să-şi poată transfera beneficiile de siguranţă socială la întoarcerea în Spania.

În trecut, politicile privind diaspora puneau accentul în mod deosebit pe menţinerea legăturilor culturale şi politice, mai degrabă decât promovarea circulaţiei abilităţilor fiecăruia. Spania are structuri stabilite de multă vreme pentru a se ocupa de diaspora, structuri care includ Consiliul General al Spaniolilor din Străinătate (care funcţionează pe lângă Ministerul Muncii şi al Siguranţei Sociale) şi consilii ale spaniolilor care trăiesc în străinătate (care funcţionează pe lângă consulatele Spaniei). Acestea sunt organisme consultative, participative care oferă emigranţilor canale de participare, în funcţie de interes, care le permit acestora să-şi facă cunoscute opiniile şi nevoile. Spaniolii care trăiesc în afara ţării au drept de vot la alegerile nationale şi alegerile europene. 

În plus, guvernul interacţionează cu diaspora prin asociaţiile cetăţenilor spanioli care locuiesc în străinătate. Secretariatul General pentru  Emigrare şi Imigrare (SGIE) oferă granturi şi subvenţii – prin ataşaţii pe probleme de muncă şi siguranţă socială din cadrul ambasadelor şi consulatelor – pentru activităţile zilnice şi programele specifice ale acestor  asociaţii. SGIE oferă granturi pentru proiecte unui spectru extins de organizaţii din diaspora. Unele programe se referă la tinerii emigranţi spanioli, oferindu-le sprijin în pregatirea lor şi integrare socială în ţara de rezidenţă, sau îi ajută să-şi planifice reîntoarcerea în Spania.

Secretariatul General pentru Emigrare şi Imigrare (SGIE) oferă  informaţii on-line cu privire la oportunităţile de angajare în străinătate pentru tinerii şomeri, şi începe să finanţeze iniţiative prin intermediul consulatelor spaniole pentru a ajuta la integrarea spaniolilor în ţările de destinaţie. O altă iniţiativă SGIE finanţata recent încurajează cetăţenii spanioli care locuiesc în străinătate să se întoarcă - temporar sau permanent - pentru deschiderea unei afaceri.

În lumina noilor trenduri ce vizează mobilitatea, guvernul spaniol a introdus şi o serie de politici care se axează pe promovarea mobilităţii internaţionale şi integrare la destinaţie, şi care facilitează întoarcerea cetăţenilor străini care îşi doresc să părărsească Spania.

Deci unul dintre principalele obiective ale politicii spaniole pare să fie facilitarea mobilităţii ca mijloc de atenuare a şomajului. Acest lucru este susţinut prin iniţiative ale SGIE care promovează mobilitatea internaţională şi integrarea la destinaţie.

O astfel de iniţiativă este Mobilitatea Internaţională
, un portal web constituit în 2013 care oferă informaţii, atât la nivel general dar şi specific pe ţară, despre turism, rezidenţă, locuri de muncă, oportunităţi de antreprenoriat sau de studiu pentru cei care îşi doresc să trăiască în străinătate. În special, programul se bazează pe oferirea de informaţii despre locuri de muncă din străinătate, inclusiv informatii amănunţite despre legislaţia muncii, contractele de muncă, sistemul de sănătate, taxe, locuinţe, mijloace de transport. De asemenea, conţine şi informaţii folositoare pentru cetăţenii spanioli care trăiesc în străinătate – inclusiv pentru cei care se gândesc să se întoarca în Spania – cum ar fi cele legate de înţelegerile internaţionale referitoare la mobilitatea tinerilor, dubla cetaţenie, recunoaşterea carnetelor de conducere ale şoferilor, evitarea dublei taxări, etc.

Politicile actuale ce privesc diaspora tind să se concentreze pe promovarea legăturilor culturale şi mai putin pe încurajarea transferului de resurse. În ceea ce priveşte mobilitatea în general, obiectivele politicilor derulate nu sunt chiar aşa de clare: în timp ce unele documente oficiale se referă la încurajarea spaniolilor din străinătate să se întoarcă în ţară, unele iniţiative mai recente au ca scop facilitarea (legală) mobilităţii internaţionale. O astfel de iniţiativă este Programul pentru Tineret (Youth Programme) al SGIE, iniţiat în 2007, prin care sunt finanţate programe în ţările de destinaţie pentru a sprijini educaţia şi găsirea unui loc de muncă pentru tinerii care fac parte din prima generaţie de spanioli care trăiesc în afara graniţelor ţării. Se ofera granturi pe patru domenii: consiliere în carieră şi ocuparea forţei de muncă; învăţarea limbilor străine, formare şi antreprenoriat, şi sprijin pentru întoarcerea în ţară (deşi, în mod substanţial mai puţine subvenţii au fost oferite pentru programe de reîntoarcere decât pentru cele de formare sau de orientare în carieră). În anul 2013 programul a finantat 79 de proiecte în America Latină, Europa, Statele Unite şi Canada. Beneficiarii direcţi ai proiectelor finanţate sunt organizaţiile non-guvernamentale şi alte organisme non profit din Spania şi din străinătate. Beneficiarii finali trebuie să aibă sub 35 de ani şi să trăiască în strainătate de cel puţin o lună înainte de începerea ciclului de finanţare.

SLOVENIA


Relaţia dintre Republica Slovenia şi slovenii din străinătate se bazează pe principiul constituţional al responsabilităţii faţă de slovenii care trăiesc în afara graniţelor ţării. Constituţia Sloveniei prevede la art 5 că “Statul continuă să aibă grijă de minorităţile naţionale autohtone slovene din ţările învecinate şi de emigranţii şi lucrătorii sloveni din străinătate şi promovează contactele lor cu ţara de origine. Statul asigură conservarea bogăţiilor naturale, a moştenirii culturale şi creează oportunităţi pentru dezvoltarea armonioasă a societăţii şi culturii în Slovenia. Slovenii care nu deţin cetăţenie slovenă pot beneficia de drepturi şi privilegii speciale în Slovenia. Natura şi limitele acestor drepturi şi privilegii sunt reglementate prin lege.” 

În 1996 Adunarea Naţională a adoptat o Rezoluţie referitoare la Statutul Minorităţilor Slovene Autohtone din Ţările Vecine
. Articolul 1 din Rezoluţie prevede că minorităţile slovene din ţările vecine "formează un spaţiu comun cultural sloven", împreună cu Republica Slovenia. Rezoluţia subliniază validitatea actelor juridice internaţionale existente în domeniul protecţiei drepturilor minorităţilor slovene autohtone în statele vecine, inclusiv Tratatul de la Osimo, care se referă la minoritatea slovenă din Italia. Mai mult, Rezoluţia stabileşte înfiinţarea unui organ consultativ special şi numirea unui ministru fără portofoliu - aceste măsuri au fost ulterior impuse printr-o nouă lege, adoptată în 2006. 

În 2006, Oficiul Guvernamental pentru Slovenii din Străinătate a preluat de la Ministerul Culturii toate responsabilităţile pentru susţinerea activităţilor culturale ale diasporei slovene. Înainte de această modificare, în 2005, aproximativ un milion de euro au fost cheltuiţi pe sprijin cultural pentru diaspora. Oficiul desfăşoară proiecte legate de minoritatea slovenă din ţările vecine (Italia, Austria, Croaţia şi Ungaria) şi emigranţi sloveni din întreaga lume (Argentina, Canada, Australia, Germania, Suedia, etc.). Oficiul menţine contactul cu minoritatea slovenă şi organizaţiile de emigranţi, promovând legăturile culturale, educaţionale, economice ale acestora cu Slovenia şi acordă asistenţă în ceea ce priveşte statutul juridic al acestora. Sprijinul financiar pentru programe şi proiecte care implică slovenii din străinătate, precum şi pentru cooperarea cu acestia, este asigurat prin cereri de ofertă. Oficiul cofinanţează taxele de şcolarizare pentru cursurile de limbă slovenă din Slovenia, acoperă cheltuielile de deplasare pentru participanţii din diaspora, co-organizează seminarii pentru profesori şi animatori culturali din diaspora, susţine activităţi pentru păstrarea materialelor de arhivă ale asociaţiilor slovene şi ale organizaţiilor din străinătate şi conferă recunoaştere asociaţiilor  şi persoanelor meritorii din diaspora. Oficiul este de asemenea responsabil pentru monitorizarea şi coordonarea activităţilor ministerelor care se ocupa de cooperarea cu slovenii din afara ţării


La nivel parlamentar, în cadrul Adunării Naţionale, problemele diasporei reprezintă preocuparea Comisiei pentru relaţiile cu slovenii din ţările învecinate şi de pretutindeni. Comisia este alcatuită din 13 membri şi are ca scop monitorizarea problemelor cu care se confruntă slovenii care trăiesc în afara graniţelor ţării, dar şi cooperarea organizaţiilor societăţii civile cu aceştia, precum şi participarea la elaborarea şi implementarea politicilor statului în domenii care implica slovenii din tarile invecinate sau de oriunde. Principala preocupare a Comisiei este de a include în legislaţia naţională temele legate de diaspora, atunci când este cazul. De asemenea, Comisia susține interesele slovenilor din străinătate la elaborarea şi adoptarea bugetului de stat şi propune un program național care implică diaspora. Comisia pentru relațiile cu slovenii din țările învecinate și de pretutindeni informează Adunarea Naţională cu privire la problemele specifice cu care se confruntă slovenii din străinătate.

SLOVACIA
În articolul 7a din Constituţia Slovaciei (amendata în 2001) se prevede faptul că "Republica Slovacă susţine conştiinţa naţionala şi identitatea culturală a slovacilor care trăiesc peste graniţe şi instituţiile acestora, în vederea îndeplinirii acestor obiective, precum şi relaţiile lor cu patria mama."

Slovacia, prin Legea nr. 70/1997
 privind slovacii din străinãtate, asigurã persoanelor  de  naţionalitate  slovacă fără cetăţenie  slovacă  eliberarea  unei "legitimaţii de slovac din străinãtate". Posesorii legitimaţiei beneficiază, printre altele, de facilităţi de intrare în ţarã, de angajare, de încetăţenire, sprijin în domeniul învăţământului.
Legea nr. 474 din 23 septembrie 2005 referitoare la Slovacii care trăiesc in strainatate
 prevede competenţe ale autorităţilor statului în chestiunile referitoare la relaţiile dintre Republica Slovacă şi slovacii care trăiesc în străinătate, precum şi sprijinul statului pentru slovacii care trăiesc în străinătate. Conform acestei legi, Guvernul poate încheia tratate internaţionale care să susţină grija faţă de slovacii din afara graniţelor ţării şi prin care să le fie garantate drepturile. De asemenea, Guvernul poate propune recompensarea cu premii de stat acordate persoanelor care au demonstrat contribuţii extraordinare la menţinerea conştiinţei naţionale, a identităţii culturale şi limbii pentru slovacii care trăiesc în străinătate. 

Anual, înainte de 1 septembrie, Guvernul transmite Consiliului Naţional al Republicii Slovace un raport  pentru anul calendaristic precedent cu privire la politica guvernamentală în domeniul sprijinului acordat slovacilor care trăiesc în străinătate, împreună cu un proiect de program pentru politica de stat în acelaşi domeniu pentru anul următor, inclusiv valoarea prezumată a resurselor bugetare necesare pentru punerea în aplicare a acestuia.

Legea 474 stabileste înfiinţarea Oficiului pentru slovacii din străinătate, o autoritate de coordonare dar şi executivă care asigură procesul de elaborare a politicilor de stat şi performanţa implementării acestora în sprijinul acordat slovacilor care trăiesc în străinătate, pe baza legii sau dacă este autorizat să facă acest lucru de către Guvern.

UNGARIA

În articolul D din Legea fundamentală a Ungariei modificată în anul 2011 se prevede:" Având în vedere că există o naţiune maghiară unică, Ungaria este responsabilă pentru soarta maghiarilor care trăiesc în afara graniţelor sale, şi uşurează supravieţuirea şi dezvoltarea comunităţilor acestora; susţine eforturile lor de a-şi păstra identitatea maghiară, afirmarea drepturilor lor individuale şi colective, stabilirea autoguvernărilor lor în comunitate, şi prosperitatea lor în ţările  de origine, şi promovează cooperarea între ele şi cu Ungaria. "

Oficiul guvernamental pentru minorităţile maghiare din afara ţării are rolul de a formula şi prezenta politicile derulate de guvern în ceea ce priveşte minorităţile etnice. De asemenea, Oficiul este cel care organizează întâlniri între reprezentanţi ai minorităţilor şi oficiali guvernamentali şi se ocupă cu orientarea sprijinului material oferit de Guvern asociaţiilor maghiare din străinătate.

Crearea unui “consiliu al diasporei”, format de cele mai multe ori din lideri ai comunităţăii şi oficiali ai guvernului, poate reprezenta o excelentă sursă de finanţare şi know-how etnic. În mod obişnuit, consiliile se consultă cu guvernele în problemele diasporei, cu costuri minime pentru guvern. Un consiliu al diasporei poate fi extrem de important din moment ce oferă resurse cu adevărat nepreţuite: contacte, finanţări şi idei pentru implementarea programelor. Este, de asemenea, o excelentă sursă pentru informaţiile şi feed-back-ul primite de la diasporă, feedback ce poate fi folosit pentru a justifica solicitări de finanţare, de exemplu. 
Subsecretarul de stat responsabil cu comunităţile maghiare din afara granitelor Republicii Ungare, Zsuzsanna Repas susţinea în cadrul unei conferinte din anul 2013 de la Geneva
 că politica Ungariei în ceea ce priveşte comunităţile de maghiari care trăiesc în afara ţării se bazează pe o foarte mare deschidere şi are în vedere consolidarea încrederii reciproce între maghiarii care trăiesc în Ungaria şi cei care trăiesc în străinătate. Dintotdeauna Ungaria a considerat că pricipala ei datorie este de a comunica cu diaspora, cu cetăţenii care au ales să trăiasca în Vestul EUropei şi în America şi de a-i face să simtă că sunt parte a naţiunii maghiare.

Legea nr. LXII privind maghiarii din statele vecine
 este o lege complexă care se aplică persoanelor fără cetăţenie maghiară care se declară de naţionalitate maghiară, având domiciliul în Croaţia, RF Iugolslavia, România, Republica Slovenia, Republica Slovacă sau Ucraina. Legea maghiară este în consens deplin cu acordul de asociere între Ungaria şi Uniunea Europeanã. Ungaria va respecta obligaţiile viitoare de integrare europeanã, va aplica legea în concordanţă cu tratatul de aderare şi cu reglementãrile unionale. Legea este armonizată cu tendinţele legislative europene. Acestea asigurã protecţia şi promovarea identităţii membrilor  unei  minorităţi etnice sau culturale  înrudite aflate înafara graniţelor, prin mãsuri facilitare şi acordare de sprijin.

Conform art. 1, alin 2, incidenţa legii “se extinde şi asupra soţului, soţiei si copiilor  minori  crescuţi  în  menajul  comun,  nefiind  de  naţionalitate maghiarã, aparţinând de  persoanele definite la alin. (1). Persoanele aflate sub incidenţa acestei legi se bucurã pe teritoriul Ungariei de drepturi egale cu cetăţenii maghiari în domeniul culturii. Aceste persoane  beneficiază pe teritoriul Ungariei de facilităţi de călătorie folosind transportul  în comun, local şi interurban. Potrivit art 8, alin 2 al legii, minorii, care nu au împlinit vârsta de 6 ani, dar şi persoanele care au împlinit vârsta de 65 de ani beneficiază de gratuitatea călătoriilor, iar art 3 acordă gratuitate de 90% de patru ori pe an pentru persoanele îndreptăţite prin această lege şi odată pe an pentru persoanele sub 18 ani şi doi însoţitori adulţi, aflate sub incidenţa legii, în cazul călătoriilor în grup format din cel puţin 10 membri.

Tinerii maghiari de peste graniţă pot participa - în  limita  unor cote  anuale stabilite - la  studii din cadrul instituţiilor  de  învăţământ  superior  al Republicii Ungare, cum ar fi  pregătire de bazã în cadrul învãţãmântului superior, studii complementare de bazã, studii parţiale, doctorat si masterat, perfecţionare generalã sau de specialitate, pregătire  de specialitate  în  cadrul  sistemului acreditat de învăţământ superior

Conform art 11 al legii, pedagogii maghiari din ţările vecine care  predau  în  limbã  maghiară,  pot participa la cursuri regulate de perfecţionare din Ungaria, în  limita numãrului  stabilit  anual  de  ministrul  educaţiei.  Aceştia “sunt îndreptăţiţi să solicite  de  la  instituţia  maghiară  de  învăţământ  unde urmeazã cursul de perfecţionare 

a) rambursarea cheltuielilor de cazare

b) rambursarea cheltuielilor de transport 

c) rambursarea cheltuielilor de înscriere

pe durata participãrii la curs, în cuantumul stabilit prin acte normative speciale.

Aceeaşi lege stabileşte că pãrinţii  care-şi  cresc  cel  puţin doi  copii  minori  în  menaj  propriu,  pot beneficia  de  sprijin  de educaţie după fiecare copil participând la o formã de educaţie sau învăţământ în limba de predare maghiarã  în localitatea potrivit domiciliului. Sprijinul de educaţie include şi sprijinul  pentru  achiziţionare  de  manuale şi materiale didactice

În ceea ce priveşte încadrarea în muncă, persoana sub incidenţa legii poate fi încadratã în câmpul muncii pe bază de permis de muncă pe termen de trei  luni în fiecare an calendaristic, care însă poate fi eliberat fără verificarea situaţiei pe piaţa forţei de muncã. 

Transmiterea valorilor spirituale si cultural maghiare păstrarea conştiinţei, identităţii,  limbii  materne, culturii comunităţilor naţionale maghiare care trăiesc în afara graniţelor Ungariei sunt sarcini importante ale organelor de informare publică, în acest sens, aşa cum se arată la art 17, alin 2, “Republica Ungară asigurã realizarea şi difuzarea de emisiuni publice de televiziune pentru maghiarii de peste  hotare  prin  înfiinţarea şi funcţionarea unei organizaţii de utilitate publicã înfiinţată în acest scop. Sursele financiare necesare vor fi asigurate din bugetul de stat”. 

Prin această lege, adoptată de Parlament în 2001, Republica Ungară doreşte să asigure persoanelor îndreptăţite prin această lege tratamentul cel mai favorabil, prin diferite forme de sprijin în diferite domenii - educaţie, cultură, ştiinţă. Conform art 13 din această lege, “Republica Ungară promovează păstrarea limbii materne, a culturii şi identităţii naţionale a maghiarilor de peste hotare şi prin sprijinirea instituţiilor de învăţământ superior acreditate din Ungaria în organizarea şi funcţionarea unor secţii detaşate în ţările vecine. Fondurile necesare pentru subvenţionarea acestui obiectiv vor fi prevăzute în bugetul Republicii Ungare. Modul de utilizare a fondurilor destinate pentru subvenţii este definit de ministrul educaţiei conform actelor normative speciale”. De asemenea, alin 2 al aceluiaşi articol afirma că Republica Ungară “sprijină înfiinţarea, funcţionarea şi dezvoltarea instituţiilor de învăţământ superior cu predare în limba maghiară, în ţările vecine care îşi asumă obţinerea acreditării”. Legea prevede şi asigurarea perfecţionării pedagogilor maghiari de peste hotare şi acordarea de spriin pentru organizaţiile din statele vecine care promovează interesele comunităţilor naţionale maghiare din aceste state.

Republica Ungară sprijină organizaţiile civile locale care promovează interesele comunităţilor naţionale maghiare din ţările vecine. Subvenţiile din partea Republicii Ungare sunt acordate pe baza unui concurs în care sunt punctate, potrivit art 18, alin 2 “a) pãstrarea,  sprijinirea  şi  cercetarea  tradiţiilor naţionale maghiare, b) păstrarea  şi  îngrijirea  limbii,  culturii  şi  artei populare maghiare, c) sprijinirea învăţământului superior maghiar de peste hotare, promovând primirea cadrelor didactice din Ungaria în calitate de profesori invitaţi, d) restaurarea  şi  conservarea  monumentelor aparţinând patrimoniului cultural maghiar, e) dezvoltarea  turismului  rural,  sprijinirea comunităţilor maghiare prin îmbunătăţirea capacităţii de reţinere a populaţiei în zone defavorizate, f) crearea  şi  dezvoltarea  condiţiilor  infrastructurii  în menţinerea relaţiilor cu Republica Ungarã”.

Beneficiile  şi  facilităţile  prevăzute de lege se acordă pe baza "Legitimaţiei de maghiar" respectiv "Legitimaţiei de aparţinător maghiar", care pot fi obţinute la  cerere  de la organul de administraţie publică centrală maghiară, desemnat pentru acest scop de Guvernul Republicii Ungare.Certificatul sau legitimaţia de maghiar este un document emis celor care se declară etnici maghiari şi care, suplimentar, îndeplinesc următoarele condiţii: nu sunt cetăţeni ungari; sunt cetăţeni sau rezidenţi în Croaţia, Iugoslavia (Serbia şi Muntenegru), România, Slovenia, Slovacia sau Ucraina; şi-au pierdut cetăţenia ungarã din alte motive decât renunţarea de bună voie; nu sunt în posesia unui permis de rezidenţă permanentã în Ungaria; au trimis o solicitare autorităţilor ungare competente; nu au cazier judiciar în Ungaria şi nici nu au fost incluse pe lista persoanelor străine nedorite în aceastã ţară. În plus, aceste persoane trebuie să dovedească cunoaşterea limbii maghiare şi să fie membre ale unei organizaţii maghiare sau ale unei biserici tradiţionale maghiare. Valabilitatea "Legitimaţiei de maghiar" respectiv "Legitimaţiei de aparţinător maghiar" este împlinirea vârstei de 18 ani, în cazul minorilor, în cazul persoanelor cu vârsta între 18-60 de ani valabilitatea este de cinci ani, iar pentru persoanele de peste 60 de ani este nelimitată.

Migraţia economică modernă din zilele noastre constituie cea mai mare provocare, statul maghiar dorindu-şi ca noii emigranţi să se alăture organizaţiilor tradiţionale din diaspora sau să înfiinţeze altele noi pe care guvernul să le poată incude în politica sa pentru diaspora.

După tranziţia politică din anii 1980-1990, interesele diasporei maghiare primesc atenţia cuvenită în cadrul politicilor destinate comunităţlor maghiare din afara graniţelor ţării. Ungaria a creat instituţii noi, diverse programe şi iniţiative în scopul de a consolida relaţia cu diaspora şi de a-i ajuta pe cei din diaspora să-şi păstreze şi să-şi cultive  identitatea naţională şi moştenirea culturală. Una dintre măsurile cele mai importante pe care le-a luat statul maghiar a fost simplificarea procedurilor de naturalizare. Procedura permite să dobândească cetăţenia ungară indferent de locul în care trăiesc în lume, fără a fi nevoie să părăsească ţara de reşedinţă. Posibilitatea de dobândire a cetăţeniei printr-o procedură simplificată întăreşte şi mai mult, în opinia oficialilor maghiari, unitatea naţiunii maghiare şi garanţiile constituţionale şi juridice.

În timpul anilor 1990, guvernul ungar a semnat tratate bilaterale cu vecinii săi, în cadrul cărora a fost subliniată protecţia drepturilor minorităţilor naţionale. La acel moment (în timpul administraţiei Horn), au fost create aşa-numitele "summit-uri Ungaro-Ungare", în scopul de a stabili şi menţine relaţiile dintre organizaţiile din diaspora şi guvernul ungar. Pentru instituţionalizarea şi extinderea rolului lor în 1999 a fost fondată Conferinţa Permanentă Maghiară (Magyar Állandó Értekezlet - MÁÉRT)
 . MÁÉRT este alcătuită din reprezentanţii maghiarilor din afara graniţelor care dispun de reprezentare parlamentară sau regională, ai partidelor parlamentare din Ungaria, ai guvernului ungar, precum şi ai maghiarilor din diaspora occidentală.

La cea de a doua întâlnire a MÁÉRT din 12 noiembrie 1999, participanţii au cerut guvernului de la Budapesta să studieze posibilitatea reglementării statutului maghiarilor din afara graniţelor Ungariei. Prima variantă a Legii statutului a fost elaboratã în iulie 2000 de cãtre MÁÉRT, diferite comisii de specialitate şi guvern, iar după consultări succesive proiectul a fost definitivat în martie 2001. Această variantă a fost înaintată Parlamentului, de către guvern, în aprilie 2001. Deşi denumirea de Lege a statutului (státustörvény) s-a păstrat la nivelul discursului public, proiectul s-a transformat ulterior în Legea facilităţilor (kedvezménytörvény), pentru ca, în cele din urmă, varianta finalã adoptată de Parlament la 19 iunie 2001, sã se numeascã Legea referitoare la maghiarii care trãiesc în ţările vecine (titulatura oficială este cea de Actul LXII). Legea îşi propune întâi de toate să contribuie la bunăstarea şi prosperitatea maghiarilor ce trăiesc în ţările vecine Ungariei, dar şi la păstrarea identităţii lor culturale şi lingvistice. Prevederile Actului se aplică în conformitate cu obligaţiile asumate de către Ungaria pe baza tratatelor bilaterale, dar şi a legilor internaţionale, mai exact a celor care garantează o lege pentru integritatea teritorială a statelor, relaţii de prietenie cu acestea, ca şi pe baza principiilor respectării drepturilor omului, inclusiv combaterea discriminării. În acest sens, legea îşi propune să ofere anumite beneficii membrilor naţiunii maghiare care au fost separaţi de „patria-mamã” împotriva voinţei lor. Intratã în aplicare de la 1 ianuarie 2002, Legea pentru maghiarii din afara graniţelor defineşte întâi de toate pe potenţialii beneficiari ai spijinului din partea guvernului de la Budapesta, mai exact persoanele care, la cerere, devin posesoare ale „legitimaţiei de maghiar”. 

Beneficiile şi diferitele forme de sprijin oferite posesorilor legitimaţiei de maghiar, programelor şi organizaţiilor maghiarilor din afara graniţelor menite a păstra identitatea, cultura şi limba maternă se împart în mai multe categorii, cum ar fi  drepturi culturale, ajutoare educaţionale, facilităţi pentru transportul public, finanţări pentru mass media, dezvoltare comunitarã.

Potrivit Ministerului Afacerilor Externe
, prevederea referitoare la acordarea legitimatiei de maghiar nu este o idee singulară în Europa, existând practici similare şi în Grecia care acordă prin decretul numărul 4000/3/10 eliberarea  unei "legitimaţii personale speciale" pentru  cetăţenii albanezi de  origine  greacã, asigurând drept de şedere permanentã şi angajare în Grecia. De asemenea, Slovacia prin legea nr. 70/1997 privind slovacii din străinãtate, asigură persoanelor de naţionalitate slovacă fără cetăţenie slovacă  eliberarea unei "legitimaţii de slovac din strãinãtate". Posesorii legitimaţiei beneficiază, printre altele, de facilităţi de intrare în ţarã, de angajare, de încetăţenire, sprijin în domeniul învăţământului.

În  2004, ca o extensie a MÁÉRT, un nou organism consultativ a fost înfiinţat - Forumul Reprezentanţilor Maghiari din Bazinul Carpatic (Kárpát-medencei Magyar Képviselők foruma, KMKF). Importanţa acestuia a crescut de când activitatea MÁÉRT a fost suspendată din 2004 până în 2010. Aşa cum o demonstrează aceste măsuri, iniţial politicile maghiare pentru diaspora se axau pe sprijinirea populaţiilor autohtone înrudite din ţările vecine. După 2010 această abordare se va schimba semnificativ.

În anul 2010 (primul an al celei de-a doua guvernări Orban) Adunarea Naţională a aprobat Legea cu privire la dubla cetăţenie (Act XLIV of 2010)
. Acest lucru a oferit un proces preferenţial de naturalizare pentru orice "cetăţan maghiar al cărui ascendent era cetăţean maghiar sau a cărui origine din Ungaria este probabilă, şi dacă dovedeşte cunoaşterea limbii maghiare" - aşa cum este prevăzut la articolul 2 alineatul (2). În conformitate cu această lege, care a intrat în vigoare la data de 1 ianuarie 2011, mai mult de 770.000 de persoane au aplicat pentru cetăţenia ungară, iar 740.000 dintre ei au depus deja jurământul de cetăţenie. În 2011, Adunarea Naţională a adoptat, de asemenea, o nouă lege electorală (Legea CCIII din 2011), care conferă dreptul de vot pentru a avea reprezentanţi parlamentari pentru cetăţeni maghiari care trăiesc în afara graniţelor statului. Acest tip de legislaţie face posibilă pentru maghiarii din străinătate - atât din ţările vecine, cât şi pentru cei care trăiesc în afara Bazinul Carpatic - să devină părţi active ale "comunităţii politice maghiare". Este important de remarcat, totuşi, că acest mod de a unifica naţiunea nu este nici nou şi nici unic în Europa Centrală şi de Est. Legi similare există în majoritatea ţărilor din această regiune
.
O altă măsură gândită de statul ungar a fost înfiinţarea Consiliului Maghiar pentru Diaspora, practic un forum independent de organizaţții pentru maghiarii din întreaga lume. Consiliul a creat o legătură istorică şi o bună cooperare între organizaţiile maghiare din întreaga lume, stabilind o comunitate care include biserici, societate civilă, instituţii culturale, asociaţii. Consiliul acordă o atenţie deosebită nevoilor şi intereselor diasporei maghiare, şi serveşte ca o reprezentare independentă pentru ei.

Prima reuniune a Consiliului Diasporei a avut loc în noiembrie 2011, cu participarea delegaţilor din 49 de organizaţii ale diasporei maghiare. Reprezentanţii diasporei au venit la Budapesta, de pe toate continentele, în scopul de a împărtăşi experienţele lor, problemele şi propunerile lor cu reprezentanţii Guvernului şi unii cu alţii. La această primă reuniune organizaţiile au ales conducerea Consiliului, pe o bază geografică, ai cărei membrii sunt în contact permanent cu guvernul maghiar.

Ungaria este una dintre ţările care sprijină crearea de reţele ştiinţifice, tehnice şi de afaceri alcătuite din experţi locali şi reprezentanţi ai diasporei care încurajează schimbul de experienţă prin intermediul internetului.

Dincolo de instituţionalizarea unei proceduri simplificate de naturalizare şi extinderea votului, în ultimii ani, o serie de alte legi au fost adoptate în Ungaria, legi care pun accentul pe angajamentele "Statului mamă" constituit în conformitate cu idealul naţiunii culturale unificate. Un exemplu este legea care prevede Mărturia pentru coeziunea naţională (Legea XLV din 2010
), care, la articolul 3 prevede: "Adunarea Naţională a Ungariei declară că toţi membrii şi comunităţile naţiunii maghiare, supuse jurisdicţiei altor state, aparţin unei singure naţiuni maghiare a cărei coeziune transfrontalieră este o realitate şi, totodată, un element definitoriu al identităţii personale şi colective a maghiarilor". 

Deciziile în domeniul politicii pentru comunităţile maghiare din străinătate erau luate la început de către Adunarea Naţională a Ungariei, iar după alegerile din 2010, problemele ce ţin de maghiarii din străinătate au fost ridicate la un nivel superior şi au devenit co-egale cu orice alt sector de politică a statului ungar. Exercitarea acestor responsabilităţi a fost trecută sub autoritatea Secretariatului de Stat pentru comunităţile maghiare de peste hotare, care a fost înfiinţat în anul 2010 în cadrul Ministerului Administraţiei Publice şi Justiţiei, iar din 2014, a funcţionat în cadrul Biroului Primului Ministru. În scopul de a centraliza şi de a realiza o unitate a politicii sprijinului oferit pentru maghiarii din străinătate Fondul Bethlen Gábor a fost creat (în conformitate cu Legea CLXXXII din 2010), în calitate de succesor al Fondului Patriei (Szülöfold Alap). Gestionarea fondurilor se realizează de către Gábor Bethlen Fund Management Ltd.

În octombrie 2011 Guvernul a lansat Registrul maghiar (Nemzeti Regiszter), un website al cărui principal scop era să se adreseze direct diasporei şi să ţină evidenţa activităţilor lor. În acelaşi an a fost infiinţat Consiliul Maghiar pentru Diaspora (MDT), pe modelul Conferinţei Permanente Maghiare (Magyar Állandó Értekezlet, MÁÉRT) cu care cooperează strâns. Principalul obiectiv al acestui forum a fost să ofere liderilor maghiari ai diasporei un canal de comunicare şi de schimb de experienţă atât între ei, dar şi cu guvernul maghiar. Consiliul Maghiar pentru Diaspora se întruneşte anual.

În plus faţă de organismele de decizie și de forurile consultative prezentate mai sus mai trebuie luate în considerare cel puţin două instituţii: una în sfera ştiinţifică şi alta în sfera politică. Pe de o parte, Comitetul Prezidenţial pentru Ştiinţa Maghiară în Străinătate (Magyar Tudományosság Külföldön Elnöki Bizottság), înfiinţat în 1996 de către Academia Ungară de Ştiinţe, iar pe de altă parte, Comisia parlamentară pentru coeziune naţională, care a fost înfiinţată în 2011. Ambele instituţii se ocupă, de asemenea, cu probleme ale diasporei maghiare.

La a zecea sesiune a MÁÉRT în noiembrie 2011, a fost adoptat un cadru strategic pentru comunităţile maghiare din străinătate. Cu toate că acest document nu a abordat în mod specific sprijinul pentru comunităţile din diaspora, noile forumuri pentru diaspora şi programele derulate în ultimii ani sunt structural legate. Conform Declaraţiei de Înfiinţare a Consiliului Maghiar pentru Diaspora din data la 17 noiembrie 2011: "La douăzeci de ani după tranziţia politică din 1989-1990, interesele diasporei maghiare primesc atenţia cuvenită în cadrul politicilor care afectează comunităţile maghiare din străinătate. Protejarea priorităţilor naţionale presupune si respectarea responsabilităţilor exprimate în Legea fundamentală privind diaspora maghiară"
. În acest scop, Secretariatul de Stat pentru Comunităţile maghiare din străinatate a propus Programul Kőrösi Csoma Sándor
 al cărui scop este de a contribui la păstrarea identităţii maghiare, a culturii şi competenţelor lingvistice ale maghiarilor din diaspora, şi încurajează activitatea comunităţilor şi consolidarea relaţiilor cu Ungaria. În cadrul programului, voluntarii merg în comunităţile din diaspora, în scopul de a sprijini programele culturale şi comunitare, cum ar fi cursurile de limba maghiară, grupuri de dansuri populare, şcoli de week-end ş alte activităţți care îi ajută să păstreze moştenirea şi identitatea lor maghiară. Pentru a realiza aceste obiective, în primul an, în 2013, Programul a trimis cincizeci, apoi în anii care au urmat, o sută de stagiari timp de şase, şi apoi nouă luni în organizaţiile maghiare din disapora, să continue activitatea comunităţii în diferite ţări din întreaga lume.

La a doua convenţie la 8 octombrie, 2012, Consiliul Maghiar pentru Diaspora a adoptat instituirea Programului Julianus
, al cărui scop este de a crea un registru cuprinzător al patrimoniului material maghiar din diaspora (clădiri, statui şi alte monumente comemorative, inclusiv plăci, străzi, biblioteci, arhive şi muzee), şi de a acorda un acces larg la datele sale. Acest registru, în continuă creştere,  reprezentat pe o hartă a lumii, este uşor de accesat pe pagina web a Registrului Naţional .

Un an mai târziu, la 6 noiembrie 2013, la a treia convenţie, Consiliul Maghiar pentru Diaspora a aprobat Programul Mikes Kelemen
, care se concentrează pe conservarea patrimoniului material al diasporei (în special materialele sale de bibliotecă), ocupându-se de colectarea sistematică şi trasnferul către Ungaria şi emiterea de prevederi pentru utilizarea corespunzătoare a acestora. În administrarea Secretariatului de Stat pentru comunităţile maghiare în străinătate şi Biblioteca Naţională Széchényi programul a început să funcţioneze la 1 ianuarie 2014. Pe trei continente (America de Nord, America de Sud şi Australia) au fost stabilite puncte de colectare în şapte ţări, unde au fost strânse peste 100 m3 materiale de bibliotecă.

Declaraţia de închidere a celei de-a cincea Convenţii a Consiliului Maghiar pentru Diaspora a elogiat succesul  programelor menţionate mai sus şi progresele realizate în naturalizarea maghiarilor din străinătate. În plus, s-a decis crearea unui nou centru de cunoştințe (numit Centrul pentru Emigrare Diaspora), precum şi acordarea de sprijin pentru Re-Connect Hungary - Magyar Birthright Program, precum şi recunoaşterea rolului bisericilor maghiare în păstrarea identităţii naţionale. Dincolo de aceasta, reprezentanţii organizaţiilor diasporei au solicitat extinderea Programului Mikes Kelemen în Europa de Vest şi de asemenea, extinderea Programului Fara Frontiere - prin care, începând din 2010, elevii din  şcolile maghiare primesc sprijin din partea statului ungar pentru a organiza vizite de clasă în regiunile locuite de maghiari din ţările vecine - pentru toate regiunile din diaspora maghiarilor.

În plus faţă de programele derulate de Secretariatul de Stat pentru Diaspora finanţate de Bethlen Gábor Fund Management Ltd., alte instituţii maghiare oferă, de asemenea, sprijin pentru cei care trăiesc în diaspora. Unul dintre cele mai importante exemple în acest sens este programul de burse lansat de Institutul Balassi, în colaborare cu Ministerul Capacităţilor Umane. De asemenea, este semnificativ Programul Momentum al Academiei Maghiare de Ştiinţe (Lendület Program), al cărui obiectiv, printre altele, este de a inversa exodul creierelor tinerilor cercetători precum şi atragerea în Ungaria a cercetătorilor recunoscuţi pe plan internaţional care au părăsit anterior ţara.

